**UPUTE ZA PRIJAVITELJE**

**Poziv na dodjelu bespovratnih sredstava**

**Ulaganja u kružno gospodarstvo Istarske županije kroz uspostavu reciklažnih dvorišta**

**referentni broj: xx**

*Sastavni dio UzP-a:*

*Obrasci:*

* *Obrazac 1. Izjava prijavitelja*
* *Obrazac 2. Troškovnik s referencama/ponudama/informacijama na temelju kojih su procijenjeni troškovi projektnog prijedloga*
* *Obrazac 3. Izjava partnera*
* *Obrazac 4. Izjava partnera korisnika*

*Prilozi:*

*Prilog 1.:*

* *Prilog 1.1. Obrazac za administrativnu provjeru i provjeru prihvatljivosti*
* *Prilog 1.2. Obrazac za ocjenjivanje kvalitete*
* *Prilog 1.3. Kontrolna lista za provjeru prihvatljivosti troškova*

*Prilog 2.:*

* *Prilog 2.1. Ugovor*
* *Prilog 2.1.1. Opći uvjeti Ugovora*
* *Prilog 2.1.2. Pravila o financijskim ispravcima*

*Prilog 3.:*

* *Prilog 3.1. Upute za izradu Procjene otpornosti infrastrukture na klimatske promjene (klimatsko potvrđivanje) i Prilog 3.1.1. Primjer popunjene analize klimatskog potvrđivanja*

# SADRŽAJ

[1. Opće informacije 2](#_Toc178250655)

[2. Prihvatljivost prijavitelja i partnera (ako je primjenjivo) i kriteriji isključenja 17](#_Toc178250656)

[3. Prihvatljivost operacije/projekta 23](#_Toc178250657)

[4. Prihvatljivost aktivnosti 30](#_Toc178250658)

[5. Opći zahtjevi koji se odnose na prihvatljivost troškova operacije/projekta 33](#_Toc178250659)

[6. Horizontalna načela 36](#_Toc178250660)

[7. Podnošenje projektnog prijedloga 39](#_Toc178250661)

[8. Pitanja i odgovori 40](#_Toc178250662)

[9. Objava rezultata Poziva 41](#_Toc178250663)

[10. Postupak odabira operacija/projekata 41](#_Toc178250664)

[11. Povlačenje projektnog prijedloga 51](#_Toc178250667)

[12. Sklapanje ugovora 52](#_Toc178250668)

[13. Prigovori 52](#_Toc178250669)

[14. Pritužbe na Fondove 55](#_Toc178250670)

[15. Posebne obveze prijavitelja vezane uz načelo izbjegavanja sukoba interesa izvan postupka nabave 55](#_Toc178250671)

[16. Zaštita osobnih podataka 56](#_Toc178250672)

# Opće informacije

Pozivom na dodjelu bespovratnih sredstava **Ulaganja u kružno gospodarstvo Istarske županije kroz uspostavu reciklažnih dvorišta** (u daljnjem tekstu: Poziv) definiraju se vrsta poziva, pravila o načinu podnošenja, zaprimanja i registracije projektnih prijedloga, rok za podnošenje projektnih prijedloga, ukupno raspoloživa bespovratna sredstva za dodjelu u okviru poziva, kriteriji na temelju kojih se bespovratna sredstva dodjeljuju, postupak odabira operacija/projekata, način provedbe postupka odabira operacija/projekata, najviši, odnosno najniži iznos bespovratnih sredstava koji se može dodijeliti, pravila izjavljivanja prigovora i rješavanja o izjavljenom prigovoru, pravila zaštite osobnih podataka te druga pravila na temelju kojih se dodjeljuju bespovratna sredstva u okviru programa iz područja teritorijalnih ulaganja i pravedne tranzicije za financijsko razdoblje 2021.-2027.

Ove Upute sastavni su dio dokumentacije Poziva.

|  |
| --- |
| **Važno!**  U postupku pripremanja projektnog prijedloga, prijavitelji trebaju proučiti cjelokupnu dokumentaciju Poziva, te redovno pratiti eventualna ažuriranja (izmjene i/ili dopune) dokumentacije Poziva, obavijesti te pitanja i odgovore koji se odnose na Poziv, pri čemu se sve objavljuje na portalu informacijskog sustava <https://ekohezija.gov.hr/Mis/Account/Login> (u daljnjem tekstu: por**tal) i i**nternetskim stranicama <https://eufondovi.gov.hr/> (u daljnjem tekstu: **internetska stranica**).  Prijavitelji se posebice trebaju upoznati s uvjetima ugovora o dodjeli bespovratnih sredstava (u daljnjem tekstu: ugovor) u kojem se definiraju prava i obveze strana ugovora, uključivo prijavitelja u ulozi korisnika bespovratnih sredstava. Predmetni uvjeti sastavni su dio dokumentacije Poziva.  Projektni prijedlozi se podnose putem portala, odnosno informacijskog sustava te se na opisani način provodi zaprimanje i registracija projektnih prijedloga.  Neophodno je planirati vrijeme za registraciju na portalu te ispunjavanje i provjeru prijavnog obrasca. Navedeni portal dostupan je 24 sata dnevno, izuzev u vrijeme redovitih ažuriranja, o čemu se pravovremeno na portalu objavljuje obavijest. Bez obzira na dostupnost portala, korisnička podrška dostupna je radnim danima od 9 do 15 sati. Slijedom navedenoga, odgovornost je prijavitelja pravovremeno poduzeti referentne aktivnosti, uključivo s ciljem dobivanja pojašnjenja i rješavanja eventualnih nejasnoća ili poteškoća koje nastanu prilikom korištenja portala i/ili sustava za program iz područja teritorijalnih ulaganja i pravedne tranzicije za financijsko razdoblje 2021.-2027. te nadležna tijela za portal, sustav portala, odnosno Poziv ne odgovaraju za nemogućnost podnošenja projektnog prijedloga, nemogućnost podnošenja cjelovitog projektnog prijedloga ili nemogućnost pravovremenog podnošenja projektnog prijedloga niti za bilo koju vrstu štete ili izmakle dobiti po toj osnovi.  RAČUNANJE ROKOVA: Rok je vremensko razdoblje koje se računa na dane, mjesece i godine. Ako je rok određen na dane, u rok se ne uračunava dan kad je dostava ili priopćenje obavljeno, odnosno dan u koji pada događaj od kojeg treba računati trajanje roka, već se za početak roka uzima prvi idući dan. Ako posljednji dan roka pada na državni blagdan u Republici Hrvatskoj ili u subotu odnosno nedjelju, rok istječe protekom prvoga idućeg radnog dana. Rok određen na mjesece, odnosno na godine istječe onog dana, mjeseca ili godine koji po svom broju odgovara danu kada je dostava ili priopćenje obavljeno, odnosno danu u koji pada događaj od kojega se računa trajanje roka. Ako toga dana nema u mjesecu u kojem rok istječe, rok istječe posljednjeg dana toga mjeseca. Subote, nedjelje i blagdani ne utječu na početak i na tijek roka. Ukoliko se radi o radnim danima, subote, nedjelje i blagdani utječu na početak roka te rok počinje prvi idući radni dan. |

Provedba ovog Poziva utvrđena je zakonodavnim okvirom na razini Europske unije i Republike Hrvatske. Zakonodavni okvir Europske unije uključuje:

* Uredbu (EU) br. 2021/1060 Europskog parlamenta i Vijeća od 24. lipnja 2021. o utvrđivanju zajedničkih odredaba o Europskom fondu za regionalni razvoj, Europskom socijalnom fondu plus, Kohezijskom fondu, Fondu za pravednu tranziciju i Europskom fondu za pomorstvo, ribarstvo i akvakulturu te financijskih pravila za njih i za Fond za azil, migracije i integraciju, Fond za unutarnju sigurnost i Instrument za financijsku potporu u području upravljanja granicama i vizne politike (SL L 231, 30.6.2021.)
* Uredbu (EU) br. 2021/1058 Europskog parlamenta i Vijeća od 24. lipnja 2021. o Europskom fondu za regionalni razvoj i Kohezijskom fondu (SL L 231, 30.6.2021.)
* Uredbu (EU) br. 2021/1056 Europskog parlamenta i Vijeća od 24. lipnja 2021. o uspostavi Fonda za pravednu tranziciju (SL L 231, 30.6.2021.)
* Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 ( SL L 193, 30.7.2018.).

Ako naknadne izmjene/dopune/ispravci propisa i dugih primjenjivih akata koji su bili na snazi u vrijeme objave Poziva utvrđuju obvezne dodatne ili nove uvjete, primjenjuje se ono što je u njima utvrđeno, na način kako je u njima utvrđeno. Ako je riječ o dodatnim ili novim uvjetima koji se ispunjavaju na temelju odluke države članice, Koordinacijsko tijelo i/ili Upravljačko tijelo zadržavaju pravo definirati poseban način i/ili trenutak primjene tih uvjeta.

Institucionalni okvir za provedbu programa iz područja teritorijalnih ulaganja i pravedne tranzicije za financijsko razdoblje 2021.-2027. (u daljnjem tekstu: Program) utvrđuje se na temelju Zakona o institucionalnom okviru za korištenje fondova Europske unije u Republici Hrvatskoj („Narodne novine“, broj 116/21), Uredbe o funkcijama, zadaćama i odgovornosti Koordinacijskog tijela u institucionalnom okviru za korištenje fondova Europske unije u Republici Hrvatskoj u financijskom razdoblju od 2021. do 2027. godine („Narodne novine“, broj 96/22) i UREDBE O TIJELIMA U SUSTAVU UPRAVLJANJA I KONTROLE ZA PROVEDBU PROGRAMA IZ PODRUČJA TERITORIJALNIH ULAGANJA I PRAVEDNE TRANZICIJE ZA FINANCIJSKO RAZDOBLJE 2021.- 2027. („Narodne novine“, broj 96/22; u daljnjem tekstu: Uredba VRH).

Na ovaj Poziv primjenjuju se i sljedeći dodatni propisi:

* Zakon o sprječavanju pranja novca i financiranja terorizma (NN 108/17,39/19, 151/22);
* Zakon o javnoj nabavi (NN 120/16, 114/22);
* Zakon o državnim potporama (NN 47/14, 69/17);
* Zakon o ravnopravnosti spolova (NN 82/08, 69/17);
* Zakon o suzbijanju diskriminacije (NN 85/08, 112/12);
* Ustavni zakon o pravima nacionalnih manjina (NN 155/02, 47/10, 80/10, 93/11);
* Zakon o profesionalnoj rehabilitaciji i zapošljavanju osoba s invaliditetom (NN 157/13, 152/14, 39/18, 32/20);
* Zakon o hrvatskom znakovnom jeziku i ostalim sustavima komunikacije gluhih i gluhoslijepih osoba u Republici Hrvatskoj (NN 82/15);
* Zakon o potvrđivanju Konvencije o pravima osoba s invaliditetom i Fakultativnog

protokola uz Konvenciju o pravima osoba s invaliditetom, s posebnim naglaskom na članak 9. Konvencije (NN – Međunarodni ugovori“, 6/07);

* Pravilnik o osiguranju pristupačnosti građevina osobama s invaliditetom i smanjenom pokretljivosti ("Narodne novine" broj 78/13) odnosno Tehnički propis o osiguranju pristupačnosti građevina osobama s invaliditetom i smanjene pokretljivosti (NN 12/23);
* Zakon o gospodarenju otpadom (NN 84/21 i 142/23 - Odluka USRH);
* Pravilnik o gospodarenju otpadom (NN 106/22);
* Uredba o gospodarenju komunalnim otpadom (NN 50/17, 84/19);
* Zakon o gradnji (NN 153/13, 20/17, 39/19, 125/19);
* Zakon o prostornom uređenju (NN 153/13, 67/17, 114/18, 39/19, 98/19, 67/23);
* Pravilnik o obveznom sadržaju i opremanju projekata građevina (NN 64/14, 41/15, 105/15, 61/16, 20/17, 118/19);
* Zakon o regionalnom razvoju Republike Hrvatske (NN 147/14, 123/17, 118/18);
* Zakon o provedbi Opće uredbe o zaštiti podataka (NN 42/18);
* Zakon o sprječavanju sukoba interesa (NN 143/21);
* Zakon o zaštiti okoliša (NN 80/13, 153/13, 78/15, 12/18, 118/18);
* Zakon o zaštiti prirode (NN 80/13, 15/18, 14/19, 127/19, 155/23)
* Uredba o procjeni utjecaja zahvata na okoliš (NN 61/14, 3/17);
* Uredba o okolišnoj dozvoli (NN 8/14, 5/18).

Programski i strateški dokumenti:

* Integrirani teritorijalni program 2021. – 2027. (ITP);
* Teritorijalni plan za pravednu tranziciju;
* Nacionalna razvojna strategija Republike Hrvatske do 2030. godine (NN 13/21);
* Strategija prilagodbe klimatskim promjenama u Republici Hrvatskoj za razdoblje do 2040. godine s pogledom na 2070. godinu (NN 46/20);
* Plan gospodarenja otpadom Republike Hrvatske za razdoblje 2023.-2028. (NN 84/23);
* Odluka Vlade RH o donošenju Plana gospodarenja otpadom Republike Hrvatske za razdoblje 2023.-2028. od 28. lipnja 2023.

Na ovaj Poziv primjenjuju se Pravila za provedbu programa iz područja teritorijalnih ulaganja i pravedne tranzicije za financijsko razdoblje 2021.- 2027. koja donosi čelnik Upravljačkog tijela, i koja su objavljena na internetskoj stranici https://eufondovi.gov.hr/eu-fondovi/integrirani-teritorijalni-program-2021-2027/pravila-itp-2021-2027/.

Na ovaj Poziv primjenjuju se Upute za korištenje informacijskog sustava za program iz područja teritorijalnih ulaganja i pravedne tranzicije za financijsko razdoblje 2021.- 2027., koje su objavljene na portalu sustava eKohezija (upute za prijavu u sustav i podnošenje projektnog prijedloga) i unutar spomenutog sustava (upute za provedbu ugovora). Predmetnim uputama za prijavu i podnošenje projektnog prijedloga može se pristupiti putem poveznice [eKohezija\_upute\_korisnici\_prijava\_V.1.1](https://ekohezija.gov.hr/Mis/Content/Korisnicke%20upute_eKohezija_korisnici_prijava_V.1.1.pdf?v=133657101216061767).

U skladu s Uredbom VRH, Ministarstvo regionalnoga razvoja i fondova Europske unije obavlja ulogu Upravljačkog tijela (UT). Posredničko tijelo za provedbu operacija (u daljnjem tekstu: PTPO) za ovaj Poziv je Središnja agencija za financiranje i ugovaranje programa i projekata Europske unije (SAFU).

Prioritet i specifični cilj Programa primjenjiv na Poziv:

**Prioritet 4.** Pravedna tranzicija.

**Specifični cilj:** JSO8.1. „Omogućivanje regijama i ljudima da ublaže socijalne i gospodarske učinke te učinke na zapošljavanje i okoliš koji su posljedica tranzicije prema ostvarenju klimatskih i energetskih ciljnih vrijednosti Unije do 2030. i klimatski neutralnom gospodarstvu Unije do 2050., na temelju Pariškog sporazuma (FPT)“.

Predmet Poziva: Uspostava reciklažnih dvorišta na području grada Pule i općine Pićan te provedba mjera podizanja svijesti građana o važnosti odvajanja i recikliranja otpada kroz edukacije i informativne aktivnosti.

Svrha Poziva: Jačanje kružnog gospodarstva na području grada Pule i općine Pićan i doprinos povećanju stope odvojeno prikupljenog otpada, povećanju stope recikliranog i uporabljenog otpada i smanjenju količina stvorenog otpada te smanjenju količine otpada koji se odlaže na odlagalište na području Istarske županije.

**Pojašnjenje strateškog i zakonodavnog okvira:**

Predmet ovog Poziva je uspostava reciklažnih dvorišta iz članka 4. stavka 1. točke 69.[[1]](#footnote-2) Zakona o gospodarenju otpadom (NN 84/21, 142/23) (u daljnjem tekstu: ZGO), u skladu s člankom 84. ZGO-a. što uključuje izgradnju, opremanje i uspostavu reciklažnih dvorišta (u daljnjem tekstu: RD) na području Istarske županije te financiranje mjera podizanja svijesti građana o važnosti odvajanja i recikliranja otpada kroz edukacije i informativne aktivnosti.

Poziv je u skladu s **Planom gospodarenja otpadom RH za razdoblje 2023.-2028.** (NN 84/23) (u daljnjem tekstu: PGO RH) u kojem je za postizanje Cilja 1. „Oporabiti recikliranjem i pripremom za ponovnu uporabu i popravkom najmanje

• 55% mase komunalnog otpada do 2025. godine

• 60% mase komunalnog otpada do 2030. godine

• 65% mase komunalnog otpada do 2035. godine“

u sklopu Mjere 1. *Unaprjeđenje sustava za odvojeno sakupljanje komunalnog otpada i infrastrukture (kapaciteta i tehnologije) za recikliranje i druge postupke oporabe komunalnog otpada,* predviđeno povećanje kapaciteta za sakupljanje i oporabu komunalnog otpada, između ostaloga i izgradnjom i opremanjem reciklažnih dvorišta. PGO RH definira jedinice lokalne samouprave (u daljnjem tekstu: JLS) kao nositelje Aktivnosti A 1.3. Izgradnja i opremanje reciklažnih dvorišta i nabava mobilnih reciklažnih dvorišta kojom se planira do 2028. godine postići ciljnu vrijednost od 100 izgrađenih i opremljenih reciklažnih dvorišta.

ZGO u članku 64. stavku 4. propisuje da je izvršno tijelo JLS-a odnosno Grada Zagreba dužno na svom području osigurati obavljanje javne usluge sakupljanja komunalnog otpada (u daljnjem tekstu: javna usluga) na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, osiguravajući pri tom javnost rada kako bi se osiguralo odvojeno sakupljanje miješanog komunalnog otpada iz kućanstava i drugih izvora, biootpada iz kućanstava, reciklabilnog komunalnog otpada, opasnog komunalnog otpada i glomaznog otpada iz kućanstava. Prema stavku 3. istoga članka javna usluga uključuje, između ostaloga, i uslugu preuzimanja otpada u RD.

U skladu s člankom 68., stavkom 1. javnu uslugu pruža davatelj javne usluge koji može biti:

a) trgovačko društvo koje osniva jedna ili više JLS i u kojem većinski dio dionica odnosno udjela čine dionice odnosno udjeli jedne ili nekoliko JLS-ova temeljem odluke predstavničkog tijela JLS-a,

b) te pravna ili fizička osoba - obrtnik na temelju koncesije dodijeljene odlukom predstavničkog tijela JLS-a.

Predmet ovog Poziva dakle, nisu ni reciklažna dvorišta za građevni otpad (sukladno članku 4. stavku 1. točki 70. ZGO-a) ni nabava opreme/vozila za manipulaciju i transport mobilnih RD.

Članak 84. stavak 1. ZGO, propisuje da je izvršno tijelo JLS-a odnosno Grada Zagreba dužno osigurati odvojeno prikupljanje otpadnog papira i kartona, stakla, metala, plastike, biootpada, drva, tekstila, ambalaže, električne i elektroničke opreme, baterija i akumulatora i glomaznog otpada uključujući otpadne madrace i namještaj na način da osigura funkcioniranje jednog ili više RD odnosno mobilnog RD na svom području.

Također, a kako bi se osigurala dostupnost usluge odvojenog sakupljanja opasnog komunalnog otpada i drugog komunalnog otpada, člankom 84., stavkom 2, definiran je minimalni broj RD na području svakog JLS-a, ovisno o broju stanovnika.

Određene JSL[[2]](#footnote-3), zbog turističke djelatnosti, posebice tijekom ljetnih mjeseci bilježe povećane količine komunalnog otpada te broj RD koji je propisan ZGO-om ne zadovoljava potrebe svih JLS-ova. Naime, broj stanovnika tijekom ljetnih mjeseci se značajno povećava te ovo turističko opterećenje utječe na povećanje količine komunalnog otpada. U svrhu rješavanja ovog problema, a u skladu s PGO-om RH za razdoblje 2023. – 2028. godine, ovim Pozivom se potiče JLS-ove s velikom turističkom aktivnošću (broj turista značajno nadmašuje broj stalnih stanovnika) na način da je njima omogućena izgradnja dodatnih RD u odnosu na propisani zakonski minimum iz ZGO-a, kako bi se na njihovim području povećale količine odvojeno prikupljenog otpada tijekom ljetnih mjeseci te time smanjile ukupne količine odloženog otpada.

Člankom 20. stavkom 1. Pravilnika o gospodarenju otpadom (NN 106/22) propisane su vrste otpada u Dodatku II Pravilnika koje je osoba koja upravlja RD-em dužna zaprimiti.

U ITP-u utvrđena su ulaganja (operacije) koje će doprinijeti ciljevima Fondu za pravednu tranziciju (u daljnjem tekstu: FPT) u Istarskoj županiji, pri čemu su ta ulaganja za sufinanciranje iz FPT-a određena u suradnji dionika na nacionalnoj, regionalnoj i lokalnoj razini uz primjenu načela partnerstva Europske unije i u skladu s odredbama o prihvatljivosti operacija za sufinanciranje iz FPT-a. Područje primjene potpore iz FPT-a, između ostaloga, uključuje i ulaganja u poboljšanje kružnog gospodarstva, uključujući kroz sprječavanje otpada, smanjenje, učinkovitost resursa, ponovnu upotrebu, popravak i recikliranje.

Zbog toga je u ITP-u, pod Prioritetom 4: "Pravedna tranzicija" i Specifičnim ciljem JSO8.1. programirano ulaganje: "Ulaganja u unaprjeđenje kružnog gospodarstva te postizanju ciljeva Europskog zelenog plana putem aktivnosti usmjerenih na kružno gospodarenje otpadom odnosno kroz izgradnju i opremanje reciklažnih dvorišta, stvaranja tehničkih preduvjeta za učinkovitu ponovnu uporabu otpada, te uz provođenje ciljanih informativno-obrazovnih aktivnosti prema građanstvu, gospodarskim subjektima, javnom sektoru u cilju sprječavanja stvaranja otpada."

Na temelju svega prethodno navedenoga dodjeljuju se bespovratna sredstva za uspostavu RD na području Grada Pule i Općine Pićan i provedbu mjera podizanja svijesti građana o važnosti odvajanja i recikliranja otpada u okviru ovoga Poziva.

Vrsta Poziva: ograničeni postupak dodjele bespovratnih sredstava

Modalitet Poziva: trajni

**Pokazatelji operacije/projekta:**

Za potrebe praćenja postignuća, prijavitelj je obvezan na razini projektnog prijedloga navesti konkretne vrijednosti pokazatelja koje će ostvariti svojim projektom. Radi se o sljedećim pokazateljima, koji se navode u sljedećoj dokumentaciji: **Prijavni obrazac.**

|  |  |  |
| --- | --- | --- |
| **Pokazatelj** | **Jedinica mjere** | **Opis i izvor provjere** ostvarenja postignuća |
| Pokazatelj rezultata | | |
| **RCR01 Stvorena radna mjesta u subjektima s primljenom potporom** | Godišnji EPRV-i (FTE)  FTE – full time equivalent  EPRV – ekvivalent punog radnog vremena | Pokazatelj mjeri broj *novostvorenih radnih mjesta izražen u prosječnim godišnjim ekvivalentima punog radnog vremena (full time equivalents - FTE) stvorenim u skladu s aktivnostima koje projekt podržava.*  Napomena: *Pokazatelj se izračunava kao razlika između godišnjih FTE-a ispunjenih prije početka projekta i jedne godine nakon završetka projekta u okviru podržane aktivnosti. Kao polazišna vrijednost unosi se broj radnih mjesta izražen u godišnjem broju FTE-a u punoj godini koja prethodi projektnoj prijavi (npr. ako se projekt prijavi u 3/2025, uzimaju se podaci za razdoblje 2/2024-2/2025). Kao ciljna vrijednost unosi se unosi se očekivani broj radnih mjesta izražen u godišnjem broju FTE-a u nakon jedne godine od završetka projekta.*  *Godišnji FTE definira se kao omjer efektivno odrađenih radnih sati tijekom kalendarske godine podijeljen s ukupnim brojem sati koje je pojedinac ili skupina konvencionalno odradio u istom razdoblju. Osoba ne može godišnje izvoditi više od jednog FTE-a. Broj konvencionalno odrađenih sati utvrđuje se na temelju normativnog / zakonskog radnog vremena u skladu s nacionalnim zakonodavstvom*.  *Nova radna mjesta moraju se popuniti, a mogu biti stalno, honorarno ili sezonski ponavljajuća. Osoba s punim radnim vremenom bit će identificirana s obzirom na njezin radni status i vrstu ugovora (puno radno vrijeme ili skraćeno radno vrijeme).*  Rok za postizanje pokazatelja: Jedna godina nakon datuma završetka projekta (m+1)  Izvor provjere ostvarenja pokazatelja: Ugovori o radu, Izvješća nakon provedbe projekta. |
| **RCR47 Reciklirani otpad** | tone godišnje | Pokazatelj mjeri dodatnu godišnju tonu recikliranog otpada zbog dodatnih kapaciteta stvorenih kroz podržane projekte.  Napomena: Početna vrijednost pokazatelja je 0 a ciljna vrijednost odgovara procjeni količine otpada koji će biti pripremljena za recikliranje u razdoblju od 1 godine od završetka projekta.  *Pod recikliranjem se smatra sljedeće (čl. 3(17)- Direktive 2008/98/EC) „znači svaki postupak oporabe kojim se otpadni materijali prerađuju u proizvode, materijale ili tvari za izvornu ili drugu svrhu. Recikliranje obuhvaća preradu organskog materijala, ali ne uključuje energetsku oporabu i preradu u materijal koji se koristi kao gorivo ili materijal za nasipavanje.*  Rok za postizanje pokazatelja: Godina nakon godine završetka projekta (m+1)  Izvor provjere ostvarenja pokazatelja: Izvješće nakon provedbe projekta koje sadrži dokaze iz elektroničkog Očevidnika o nastanku i tijeku otpada (ispis iz e-ONTO-a). |
| Pokazatelj ostvarenja | | |
| **RCO107 Ulaganja u postrojenja za odvojeno prikupljanje otpada** | euro | Pokazatelj mjeri vrijednost ulaganja u postrojenja za odvojeno prikupljanje otpad.  Napomena: Početna vrijednost pokazatelja je 0, a ciljna vrijednost odgovara ukupnim procijenjenim prihvatljivim troškovima projektnog prijedloga prijavljenog na ovaj Poziv. Korisnik nije dužan samostalno izvještavati o ispunjenju pokazatelja, već će se isto bilježiti automatski po odobrenju Završnog izvješća o provedbi.  Rok za postizanje pokazatelja: Završetak provedbe projekta  Izvor provjere ostvarenja pokazatelja: Završno izvješće o provedbi |

Pojašnjenje kratica:

1. m+1 - godina dana nakon datuma završetka projekta
2. e-ONTO - Očevidnik o nastanku i tijeku otpada

Za potrebe praćenja postignuća, prijavitelj je obvezan na razini projektnog prijedloga navesti konkretne vrijednosti pokazatelja koje će ostvariti svojim projektom.

Dodatni pokazatelji na razini projektnog prijedloga nisu dozvoljeni.

**Metodologija za određivanje financijskih ispravaka zbog neostvarenja pokazatelja:**

Prilikom izračuna financijskih korekcija uzimaju se u obzir sva tri pokazatelja definirana u ovim Uputama za prijavitelje (tablica iznad).

Financijska korekcija se određuje u odnosu na **prosjek ostvarenosti pokazatelja na razini projekta.** Na temelju definiranog omjera (%) ostvarenosti za svaki pojedini pokazatelj izračunava se prosječna vrijednost ostvarenosti odabranih pokazatelja na razini projekta (npr. ako je ostvarenost jednog pokazatelja 86%, a drugog 100%, prosječna vrijednost ostvarenosti pokazatelja na razini projekta iznosi 93%). Prosječnoj vrijednosti ostvarenosti odabranih pokazatelja na razini cjelokupnog projekta pridružuju se zatim stope korekcija kako je definirano u tabličnom prikazu (niže). **Umnoškom stope korekcije i iznosa ukupno odobrenih bespovratnih sredstava izračunava se iznos za povrat.**

Financijska korekcija za neostvarenje pokazatelja se ne kumulira s financijskim korekcijama utvrđenima po nekoj drugoj osnovi.

**1. Korak: izračun ostvarenja svakog pojedinog pokazatelja**

Ostvarenje pokazatelja predstavlja omjer (%) ostvarene vrijednosti pokazatelja u odnosu na ciljnu vrijednost pokazatelja sukladno ugovoru o dodjeli bespovratnih sredstava. Ako je tijekom provedbe projekta bilo izmjena (dodataka) ugovora o dodjeli bespovratnih sredstava kojima se mijenja ciljna vrijednost pokazatelja, u obzir se uzimaju izmijenjene vrijednosti.

**2. Korak: izračun prosječne stope krajnjeg ostvarenja pokazatelja na razini projekta**

Prema definiranim stopama ostvarenja pokazatelja u prvom koraku, izračunava se prosjek ostvarenja na razini pojedinog projekta, odnosno u omjer se stavlja ostvarenje pokazatelja predviđenih metodologijom. Za potrebe izračuna, ako je stopa ostvarenja pojedinog pokazatelja u 1. koraku iznosila više od 100%, u obzir se uzima 100%, te u slučaju negativne stope ostvarenja, u obzir se uzima 0%.

**Primjer 1a:**

|  |  |  |  |
| --- | --- | --- | --- |
| Pokazatelj neposrednih rezultata | Ciljna vrijednost 2023. | Ostvarena vrijednost 2023. | Stopa ostvarenja |
| Pokazatelj 1 | 200 | 120 | 60% |
| Pokazatelj 2 | 200 | 100 | 50% |

|  |
| --- |
| ***Koeficijent ostvarenja=(60+50)/2=55%*** |

**3. Korak: određivanje stope korekcije**

Ovisno o koeficijentu ostvarenja, utvrđuje se odgovarajuća stopa korekcije kako je opisano u Tablici 1.

*Tablica 1. Pragovi za određivanje stope korekcije u odnosu na koeficijent ostvarenja pokazatelja*

|  |  |
| --- | --- |
| Koeficijent ostvarenja | Stopa korekcije |
| 65% ili više | 0% |
| ispod 65%, ali ne manje od 60% | 2% |
| ispod 60%, ali ne manje od 50% | 5% |
| ispod 50% | 7% |

Metodologijom se propisuju korekcije koje će se primjenjivati, ovisno o ostvarenosti pokazatelja kako je prijavljeno u završnom izvješću o provedi (u slučaju pokazatelja RCO107) i izvješću nakon prve godine provedbe projekta (u slučaju pokazatelja RCR01 i RCR47), u odnosu na ostvarenost pokazatelja u roku definiranom ovim Uputama za prijavitelje odnosno u ugovoru o dodjeli bespovratnih sredstava.

**4. Korak: provjera mogućnosti smanjenja korekcije**

U četvrtom koraku provjerava se postoji li osnova za umanjenje korekcije.

U tablici u nastavku utvrđena su pitanja po osnovi kojih se može donijeti odluka o nepostojanju okolnosti za primjenu financijske korekcije ili pak odluka o umanjenju financijske korekcije. Odgovor na svako pitanje unutar svake kategorije mora biti pozitivan i dokazan, kako bi se donijela odluka o neprimjeni ili umanjenju korekcije.

|  |  |  |
| --- | --- | --- |
| Kontrolna pitanja | Odgovor | Pripadajući postotak umanjenja |
| Kategorija: viša sila | | |
| Nastup više sile | **√** | 100% |
| Je li korisnik jasno opisao način utjecaja više sile na provedbu projektnih aktivnosti i ostvarenje pokazatelja? | **√** |
| Kategorija: važne promjene | | |
| Nastup društveno-gospodarskih ili okolišnih čimbenika, važne promjene u gospodarskim ili okolišnim uvjetima u državi članici | **√** | 100% |
| Je li korisnik jasno opisao i dokazao način utjecaja važnih promjena na provedbu projektnih aktivnosti i ostvarenje pokazatelja? | **√** |
| Kategorija: druge objektivne okolnosti | | |
| Je li korisnik samostalno identificirao druge objektivne okolnosti koje su utjecale na ostvarenje pokazatelja (nakon što su se dogodile)? | **√** | 50% |
| Je li korisnik poduzeo odgovarajuće mjere kako bi umanjio njihov učinak? | **√** |
| Jesu li mjere poduzete pravovremeno (bez odgode od trenutka definiranja mjere)? | **√** |

**Ukupno raspoloživa bespovratna sredstva Poziva iz Fonda za pravednu tranziciju:** 4.950.000 eura

Najniži iznos bespovratnih sredstava nije definiran, dok najviši iznos bespovratnih sredstava iz Fonda za pravednu tranziciju iznosi kako slijedi:

* za projekt prihvatljivog prijavitelja grada Pule (izgradnja RD na području Pule) – 4.500.000 eura,
* za projekt prihvatljivog prijavitelja općine Pićan (izgradnja RD na području Pićna) – 450.000 eura.

Iznos sufinanciranja (udio) bespovratnih sredstava koji se može dodijeliti u sklopu ovog Poziva po pojedinom projektnom prijedlogu iznosi maksimalno **85 %** od ukupnog iznosa prihvatljivih troškova/izdataka projekta. UT zadržava pravo ne dodijeliti sva raspoloživa bespovratna sredstva u okviru ovoga Poziva.

**Razdoblje trajanja poziva:**

Podnošenje projektnog prijedloga dozvoljeno je nakon pokretanja Poziva na portalu informacijskog sustava, od dana (očekivano 1.11.2024.) u 9:00 sati. Krajnji rok dostave projektnih prijedloga je do (očekivano 31.3.2025.) u 12:00 sati ili do najkasnije do dana u kojem je utvrđeno da je za financiranje odabran projektni prijedlog kojim se iscrpljuju raspoloživa financijska sredstva Poziva, ovisno što nastupi prije.

UT zadržava pravo izmjena Poziva tijekom razdoblja trajanja Poziva vodeći računa da predmetne izmjene ne utječu na postupak ocjenjivanja kvalitete projektnog prijedloga.

U slučaju potrebe za obustavljanjem ili zatvaranjem Poziva prije nego što je predviđeno ovim Uputama (prije isteka roka za podnošenje projektnih prijedloga ili prije iscrpljenja financijskih sredstava poziva) te produženjem roka za podnošenje projektnih prijedloga, na mrežnim stranicama <https://eufondovi.gov.hr/> i <https://ekohezija.gov.hr> bit će objavljena obavijest u kojoj će se navesti da je:

* Poziv obustavljen na određeno vrijeme (jasno navodeći razdoblje obustave);
* Poziv zatvoren prije isteka predviđenog roka za dostavu projektnih prijedloga (jasno navodeći točan datum zatvaranja);
* rok za predaju projektnih prijedloga produžen (navodeći točan datum).

Zadržava se pravo ne dodijeliti sva raspoloživa bespovratna sredstva u okviru ovog Poziva. Naime najviši iznos bespovratnih sredstva određen je na temelju inicijalne procijene vrijednosti te je moguće da će stvarana vrijednost biti drugačija.

UT zadržava pravo produljiti trajanje postupka dodjele izvan roka koji je ovim UzP naveden, uz objavu obavijesti na portalu i/ili internetskoj stranici.

Prijavitelj se obvezuje osigurati sredstva za financiranje razlike između iznosa ukupnih prihvatljivih troškova operacije/projekta te iznosa bespovratnih sredstava i sredstva za financiranje ukupnih neprihvatljivih troškova operacije/projekta. Prijavitelj može osigurati financiranje navedenih troškova sredstvima iz javnih izvora (svime što ne predstavlja sredstva iz Europske unije, odnosno EU fondova).

U sklopu projektnog prijedloga Prijavitelj je obvezan dostaviti Izjavu prijavitelja (Obrazac 1.) kojom, između ostalog, potvrđuje da će osigurati iz vlastitih i/ili drugih izvora (svime što ne predstavlja sredstva iz Europske unije, odnosno EU fondova) sredstva za financiranje navedenih troškova.

**Primjena pravila o državnim potporama i/ili potporama male vrijednosti:**

Da bi bila riječ o državnoj potpori moraju biti ispunjena 4 elementa (da je riječ o državnim sredstvima, selektivnosti, prednosti i utjecaju na tržište, odnosno narušavanju tržišnog natjecanja).

ZGO određuje kako izvršno tijelo JLS ima obvezu osiguranja funkcioniranja (dostupnost) jednog ili više RD (čl. 84.) na svom području, te da je obavljanje poslova RD dužan osigurati davatelj javne usluge prikupljanja sakupljanja komunalnog otpada (čl. 64.). Javna usluga sakupljanja komunalnog otpada smatra se uslugom od općeg interesa te je mogu obavljati: a) trgovačko društvo koje osniva jedna ili više JLS-a i u kojem većinski dio dionica odnosno udjela čine dionice odnosno udjeli jedne ili nekoliko JLS-a, temeljem odluke predstavničkog tijela JLS-a o dodjeli obavljanja javne usluge sakupljanja komunalnog otpada ili b) pravna ili fizička osoba – obrtnik temeljem koncesije dodijeljene odlukom predstavničkog tijela JLS-a o dodjeli obavljanja javne usluge i koncesije za javnu uslugu za područje pružanja javne usluge. U slučaju dodjele koncesije ista se dodjeljuje za razdoblje od najviše 10 godina.

Nadalje, osoba koja upravlja RD, dužna je, između ostalog, bez naknade zaprimiti opasni komunalni otpad, otpadni papir, drvo, metal, staklo, plastiku, tekstil i krupni (glomazni) otpad koji je nastao kod korisnika usluge razvrstanog u kategoriju kućanstvo na odgovarajućem području JLS-a za koje je uspostavljeno to RD (čl. 86. ZGO); dakle, usluga je dostupna svim kućanstvima na području JLS-a bez naknade.

Dakle, aktivnost (usluga) koja je predmet ulaganja i poslovi koji će se obavljati u okviru investicije nisu otvoreni za tržišno nadmetanje zbog pravnog monopola s jedne strane JLS koje su imaju isključivu obavezu osigurati funkcionalnost (dostupnost) RD, a s druge strane davatelja javne usluge prikupljanja sakupljanja komunalnog otpada području određenog JLS-a, u slučaju da upravljanje RD-om obavlja osoba odabrana kroz postupak dodjeljivanja koncesije, radi se o izboru osobe na transparentan i tržišni način. Stoga javno financiranje izgradnje infrastrukture namijenjene obavljanju usluga koje pružaju reciklažna dvorišta u Gradu Puli i Općini Pićan ne dovodi do narušavanja tržišnog natjecanja i utjecaja na trgovinu između država članica te ne sadrži državnu potporu iz članka 107. stavka 1. UFEU.

Također ulaganje u vodne građevine (vodoopskrbni cjevovod) vršit će Vodovod Pula d.o.o. za vodne usluge je sukladno odredbama Zakona o vodnim uslugama (NN 66/19) određen kao javni isporučitelj usluga te kao takav nadležan za upravljanje, građene i održavanje komunalnih vodnih građevina te je i njihov vlasnik. Vodovod Pula je javni isporučitelj usluge na području, između ostalog i grada Pule, koji je lokacije projekta.

**Pojednostavljena mogućnost obračuna troškova**

1. **Izračun troškova osoblja prijavitelja**

Izravni troškovi osoblja zaposlenog kod prijavitelja izračunavaju se u skladu s čl. 55. stavak 2. (b), Uredbe (EU) br. 2021/1060.

* Trošak se izračunava kao jedinični trošak.
* Kod pripreme projektnog prijedloga odnosno proračuna projekta, prijavitelj treba uzeti u obzir projicirane stvarne sate koje će djelatnici utrošiti na provedbu projektnih aktivnosti.
* Ukupan broj sati prijavljen po osobi za određeni mjesec ne može premašiti broj sati upotrijebljen za izračun te satnice.
* Pri izračunu jediničnog troška koristi se bruto 2 plaća koja uključuje bruto 1 plaću i obvezne doprinose na plaću (doprinose za mirovinsko osiguranje obavezno po nacionalnom zakonodavstvu te poreze i prireze, doprinose za obvezno zdravstveno osiguranje te eventualno ostale obvezne doprinose).
* Naknade i dodaci na plaću (npr. putni trošak (dnevnica, noćenja i putni troškovi na službenom putu/radu na terenu), jubilarna nagrada , stimulacija, dar za djecu, regres, božićnica, uskrsnica, naknada za prijevoz (troškovi prijevoza na posao i s posla javnim mjesnim/međumjesnim prijevozom), doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu, otpremnine, potpore i nagrade radnicima, solidarna pomoć, dnevnice za rad na terenu (terenski dodatak) u zemlji i inozemstvu, korištenje privatnog/službenog automobila u poslovne svrhe te troškovi prehrane i slični izvanredni primici koji nisu dio primitaka po osnovi place) te bolovanje na teret HZZO-a nisu prihvatljivi pri izračunu bruto 2 plaće.
* Troškovi osoblja su troškovi koji proizlaze iz ugovora o radu / rješenja o rasporedu između poslodavca i zaposlenika.
* Prijavitelj je obvezan čuvati dokumentaciju koja se odnosi na izravne troškove osoblja - dokazi o izdacima (npr. ugovori, odluke, platne liste, evidencije radnog vremena), kako bi osigurao odgovarajući revizijski trag
* Osoblje zaposleno na projektu obvezno je voditi evidenciju radnih sati kako bi se izračunali stvarni sati rada na projektu
* Troškovi osoblja za sate stvarno odrađene na provedbi projektnih aktivnosti isplaćivat će se na temelju satnice izračunate na dolje opisan način.
* Iznos jediničnog troška ne može se mijenjati za pojedinu osobu tijekom provedbe projekata.

Za potrebe utvrđivanja izravnih troškova osoblja satnica se može izračunati na jedan od sljedećih načina:

* **Za djelatnike koji su zaposleni kod prijavitelja u trenutku predaje projektnog prijedloga i za koje se može minimalno jednom platnom listom za mjesec koji prethodi podnošenju projektnog prijedloga dokazati stvarni trošak plaće:**

Troškovi osoblja zaposlenog kod prijavitelja koje će raditi na provedbi projekta izračunat će se dijeljenjem zadnjeg dokumentiranog mjesečnog bruto iznosa troškova za dotične osobe s prosječnim mjesečnim radnim vremenom dotične osobe u skladu s ugovorom o radu ili jednakovrijednim dokumentom.

Prilikom određivanja prosječnog mjesečnog radnog vremena za svakog zaposlenika uzima se u obzir ugovor o radu dotične osobe.

* Ukoliko je ugovorom o radu točno određena mjesečna svota kao plaća djelatnika (tzv. fiksna plaća) za puno radno vrijeme od četrdeset sati tjedno, kao prosječni broj sati tj. djelitelj, na temelju uobičajenih računovodstvenih praksi, uzima se prosjek Fonda sati za razdoblje koje prethodi objavi Poziva (rujan 2023. – kolovoz 2024.), izuzev sati koje se odnose na državne blagdane, praznike i minimalan broj dana godišnjeg odmora za RH (20 dana = 160 sati). Temeljem ovog izračuna djelitelj je broj 154. U slučaju da osoba radi u nepunom radnom vremenu (npr. ukoliko je osoba zaposlena na nepuno radno vrijeme od 4 sata dnevno, izračun troškova se provodi na način da se dokumentirani mjesečni bruto 2 iznos troška plaće djelatnika podijeli s 77 sati: 154 \* 50 % radnog vremena = 77 sati kao temelj za izračun).

zadnji dokumentirani mjesečni bruto iznos troška plaće za dotičnu osobe

Jedinični trošak = \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

154

Dokazi:

* Platna lista odnosno zadnji dokumentirani mjesečni bruto iznos troška plaće dotičnih osoba za mjesec koji prethodi podnošenju projektnog prijedloga
* Ugovor o radu ili jednakovrijedni dokument.
* **Za novozaposlene djelatnike kod prijavitelja za koje se ne može minimalno jednom platnom listom za mjesec koji prethodi podnošenju projektnog prijedloga dokazati stvarni trošak plaće:**
* Troškovi plaća izračunavaju se na temelju bruto iznosa troškova plaća drugog zaposlenog osoblja raspoređenog na isto ili slično radno mjesto, za koje se može minimalno jednom platnom listom za mjesec koji prethodi podnošenju projektnog prijedloga dokazati stvarni trošak plaće. Troškovi plaća osoblja za koje nije moguće utvrditi stvarni trošak plaće, kako je navedeno u točki 1., bruto iznosi troškova plaća izračunavaju se na temelju zadnjeg dokumentiranog mjesečnog bruto iznosa troškova drugog zaposlenog osoblja kod prijavitelja raspoređenog na isto ili slično radno mjesto.
* Isključivo u slučaju kada kod prijavitelja niti jedna od zaposlenih osoba nije raspoređena na isto ili slično radno mjesto koje bi odgovaralo radnom mjestu novozaposlene osobe, tada se za novozaposlene osobe bruto iznosi troškova plaća izračunavaju na temelju podataka iz dokumenata (akata) koji utvrđuju iznos bruto plaće:
* **u okviru projektnog prijedloga** je potrebno dostaviti sljedeće prateće dokumente kojima se dokazuje metodologija izračuna: dokumenti (akti) koji utvrđuju iznos bruto plaće (akt o zaposlenju ukoliko on postoji ili akt/i o unutarnjem ustrojstvu i organizacijsku shemu institucije s posebno označenim organizacijskim jedinicama i radnim mjestima za obavljanje prihvatljivih aktivnosti, Odluka o visini plaće).
* **tijekom razdoblja provedbe** je potrebno dostaviti Ugovor o radu novozaposlenog djelatnika najkasnije uz Zahtjev za nadoknadom sredstava kojim se prvi puta potražuje plaća djelatnika kao dokumentirani dokaz o radnom mjestu, zajedno sa platnom listom dotičnog djelatnika.
* Jedinični se trošak računa na način opisan u metodologiji izračuna navedenoj u točki 1.
* **Dokazi**:
* Platna lista odnosno zadnji dokumentirani mjesečni bruto iznos troška plaće zaposlenika raspoređenog na isto ili slično radno mjesto za mjesec koji prethodi podnošenju projektnog prijedloga
* Ugovor o radu zaposlenika raspoređenog na isto ili slično radno mjesto i platna lista dotičnog djelatnika
* Dokumenti (akti) koji utvrđuju iznos bruto plaće (ako je primjenjivo).

**Napomena**: Zbog trenutnog ograničenja sustava eKohezija prijavitelj će prilikom unosa podataka u prijavni obrazac morati unijeti podatke o plaćama u okviru polja pod nazivom:

“*Troškovi osoblja na temelju troška sata rada koji se računa dijeljenjem zadnjega dokumentiranog godišnjeg bruto iznosa troškova plaća s 1720 sati*.”

Tijekom ocjene prihvatljivosti troškova, nadležna tijela (PTPO) mogu od Prijavitelja tražiti dostavu i dodatnih podataka u odnosu na Prijavitelja. Nadležna tijela (PTPO) mogu zatražiti, a Prijavitelj je dužan dostaviti sve podatke koji su nužni za obradu projektnog prijedloga, odnosno izračun jediničnog troška za radni sat djelatnika Prijavitelja.

U skladu s odredbama Opće uredbe o zaštiti osobnih podataka i Zakona o provedbi Opće Uredbe, Prijavitelj može zacrniti sve osobne podatke koji nisu potrebni za izračun troškova.

**2. Neizravni troškovi**

Neizravni troškovi prihvatljivi su po fiksnoj stopi do visine od 15 % prihvatljivih troškova osoblja Prijavitelja (u skladu s čl. 54. b), Uredbe 1060/2021). Indirektni (neizravni) troškovi odnose se na troškove uredskog prostora (najam prostora, režijski troškovi: grijanje/hlađenje, struja, voda, čišćenje, odvoz otpada, telekomunikacije, i sl. te troškove održavanja uredskih prostora).

**Obveze prijavitelja i partnera (ako je primjenjivo) vezane uz izbjegavanje dvostrukog financiranja**

Prijavitelj i, ako je primjenjivo, partner ne smije niti tražiti niti primiti sredstva iz drugih javnih izvora za troškove za koje će im sredstva biti nadoknađena bespovratnim sredstvima u okviru prijavljenog i za financiranje odabranog projekta.

**Vidljivost i promidžba projekta**

Korisnik osigurava provedbu aktivnosti koje se odnose na vidljivosti, transparentnost i komunikaciju iz članka 46. i 48. - 49. Uredbe (EU) 2021/1060, ako su utvrđene u Ugovoru. U svakom slučaju, korisnik je odgovoran za provedbu mjera vidljivosti iz članka 50. i Priloga IX. Uredbe (EU) 2021/1060, u skladu s ugovornim odredbama

Kada se ne primjenjuju mjere vidljivosti, transparentnosti i/ili komunikacije može se ukinuti do 3% potpore iz fondova (u skladu s člankom 50. stavkom 3. Uredbe (EU) 2021/1060) - ukidanje se odnosi na prihvatljive troškove projekta. U ovom pozivu primijeniti će se ukidanje od/do 2% potpore.

# Prihvatljivost prijavitelja i partnera (ako je primjenjivo) i kriteriji isključenja

Prihvatljivost prijavitelja:

Ovaj se ograničeni poziv upućuje unaprijed određenim prijaviteljima i to kako slijedi:

● Grad Pula, Forum 1, 52 100 Pula, OIB: 79517841355,

● Općina Pićan, Pićan 40, 52 332 Pićan, OIB: 30638625602.

Prihvatljivi prijavitelji su određeni slijedom Teritorijalnog plana pravedne tranzicije Republike Hrvatske te temeljem ITP-a.

Prijavitelj mora dokazati da u trenutku podnošenja projektnog prijedloga:

* ima odabranog davatelja javne usluge sakupljanja komunalnog otpada u skladu s člankom 68. ZGO-a koji će osigurati uslugu preuzimanja otpada u reciklažnom dvorištu;
* nije ni u jednoj situaciji isključenja, kako je to definirano u točki 2. ovih Uputa.

Prihvatljivost Prijavitelja provjerava se sukladno relevantnim dokumentima navedenima u točki 7. Podnošenje projektnog prijedloga.

Dozvoljenost partnerstva:

Partnerstvo u provedbi projekta je dozvoljeno. Partner u sklopu ovog Poziva može biti isključivo Vodovod Pula d.o.o. za vodne usluge, Radićeva ul. 9, 52 100 Pula na projektu prijavitelja Grad Pula.

Prije podnošenja projektnog prijedloga na ovaj Poziv, Partner potpisuje s Prijaviteljem Sporazum o partnerstvu kojim se jasno utvrđuju prava i dužnosti obiju strana. U sklopu projektnog prijedloga, potrebno je dostaviti Sporazum o partnerstvu između Partnera i Prijavitelja/Korisnika koji uključuje potpisanu Izjavu partnera korisnika (Obrazac 4.) koja je sastavni dio Sporazuma

Nedostavljanje Sporazuma o partnerstvu u skladu s uvjetima Poziva razlog je za isključenje projektnog prijedloga iz postupka dodjele.

Za potrebe projektnog prijedloga, navedeni Sporazum o partnerstvu između Partnera i Prijavitelja/Korisnika ima prednost pred svakim drugim Sporazumom potpisanim između dionika na projektu. Sporazum o partnerstvu mora biti u skladu sa svim uvjetima ovog Poziva te u potpunosti udovoljavati uvjetima Ugovora o dodjeli bespovratnih sredstava. U slučaju nejednakosti ili neslaganja, odredbe Ugovora o dodjeli bespovratnih sredstava će imati prednost pred svakim Sporazumom o partnerstvu sklopljenim između dionika na projektu.

Također, u sklopu projektnog prijedloga, potrebno je dostaviti potpisanu Izjavu partnera (Obrazac 3.)

Prijavitelj je, neovisno o postojanju partnerstva, odgovoran za provedbu operacije/projekta.

Operacija/projekt se provodi na području: Istarska županija, odnosno ili Grad Pula ili Općina Pićan, odnosno na području koje obuhvaća javnu uslugu sakupljanja komunalnog otpada koje su donijela predstavnička tijela grada Pule i općine Pićan.

Pravila koja se primjenjuju na Poziv: Prijavitelji i Partner su dužni postupke nabave u sklopu projekta provoditi u skladu sa Zakonom o javnoj nabavi (NN 120/16, 114/22) i pripadajućim propisima.

**Isključenje Prijavitelja i partnera (ako je primjenjivo) iz postupka dodjele:**

1. Obvezni kriteriji za isključenje prijavitelja i partnera (ako je primjenjivo) kako su definirani Zakonom o sprječavanju pranja novca i financiranja terorizma (NN 108/17, 39/19 i 151/22):
2. u slučaju kada je nad prijaviteljem/partnerom i/ili fizičkom ili pravnom osobom koja preuzima neograničenu odgovornost za njegove dugove otvoren predstečajni postupak, stečajni postupak, ako je nesposoban za plaćanje ili prezadužen, ili u postupku likvidacije, ako njegovom imovinom upravlja stečajni upravitelj ili sud, ako je u nagodbi s vjerovnicima, ako je obustavio poslovne aktivnosti ili je u bilo kakvoj istovrsnoj situaciji koja proizlazi iz sličnog postupka prema nacionalnim propisima, ili koji se nalazi u postupku koji je, prema propisima države njegova sjedišta ili nastana kojima se regulira pitanje insolvencijskog prava, sličan svim prethodno navedenim postupcima. *Izvor provjere: Obrazac 1. Izjava prijavitelja i Obrazac 3. Izjava partnera (ako je primjenjivo)*
3. ako je protiv prijavitelja/partnera i/ili osobe ovlaštene za zastupanje prijavitelja/partnera (osoba koja je član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta) izrečena pravomoćna osuđujuća presuda za bilo koje od sljedećih kaznenih djela, odnosno za odgovarajuća kaznena djela prema propisima države sjedišta ili države čiji je državljanin osoba ovlaštena za njihovo zastupanje, koji se odnose na: sudjelovanje u zločinačkoj organizaciji, uključujući zločinačko udruženje, počinjenje kaznenog djela u sastavu zločinačkog udruženja, udruživanje za počinjenje kaznenih djela, terorizam ili kaznena djela povezana s terorističkim aktivnostima, uključujući javno poticanje na terorizam, novačenje za terorizam, obuka za terorizam, putovanje u svrhu terorizma, terorističko udruženje, pranje novca ili financiranje terorizma, dječji rad ili druge oblike trgovanja ljudima i ropstvo, korupciju, uključujući primanje mita u gospodarskom poslovanju, davanje mita u gospodarskom poslovanju, zlouporaba u postupku javne nabave, zlouporaba položaja i ovlasti, nezakonito pogodovanje, primanje mita, davanje mita, trgovanje utjecajem, davanje mita za trgovanje utjecajem, zlouporaba položaja i ovlasti, zlouporaba obavljanja dužnosti državne vlasti, protuzakonito posredovanje, prijevaru, uključujući prijevara u gospodarskom poslovanju, utaja poreza ili carine, subvencijska prijevara. *Izvor provjere: Obrazac 1. Izjava prijavitelja i Obrazac 3. Izjava partnera (ako je primjenjivo)*
4. ako je prijavitelj/partner i/ili osoba ovlaštena za zastupanje prijavitelja/partnera (osoba koja je član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta) pravomoćno proglašena krivom zbog teškog profesionalnog propusta ili drugog djela u smislu kršenja primjenjivih pravila koji se odnose na etičke standarde profesije na način da se to odražava na profesionalni kredibilitet, a riječ je o namjernom djelovanju ili propuštanju ili krajnjoj nepažnji, i to ako je pravomoćnost, odnosno konačnost odluke nadležnog tijela kojom je to utvrđeno nastupila u razdoblju tri godine koje prethode datumu podnošenja projektnog prijedloga. *Izvor provjere: Obrazac 1. Izjava prijavitelja i Obrazac 3. Izjava partnera (ako je primjenjivo)*
5. ako je prijavitelj/partner i/ili osoba ovlaštena za zastupanje prijavitelja/partnera (osoba koja je član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta) pravomoćno proglašena krivom za djelo koje za posljedicu ima povredu načela Ugovora o EU i Povelje EU o temeljnim pravima, koja se odnose na zabranu diskriminacije, mržnje i nasilja te njihova poticanja prema grupi ili pojedincu i to ako je pravomoćnost, odnosno konačnost odluke nadležnog tijela kojom je to utvrđeno nastupila u razdoblju tri godine koje prethode datumu podnošenja projektnog prijedloga. *Izvor provjere: Obrazac 1. Izjava prijavitelja i Obrazac 3. Izjava partnera (ako je primjenjivo)*
6. ako na temelju pravomoćne, odnosno konačne odluke nadležnog tijela prijavitelj/partner i/ili fizička ili pravna osoba koja preuzima neograničenu odgovornost za njegove dugove i/ili osoba ovlaštena za zastupanje prijavitelja/partnera (osoba koja je član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta) nije ispunila obvezu isplate plaća zaposlenicima, plaćanja doprinosa za financiranje obveznih osiguranja (osobito zdravstveno ili mirovinsko) ili plaćanja poreza u skladu s propisima Republike Hrvatske kao države u kojoj je osnovan prijavitelj/partner i u kojoj će se provoditi ugovor kojim se na korištenje dodjeljuju bespovratna sredstva i u skladu s propisima države poslovnog nastana prijavitelja/partnera (ako nema poslovni nastan u Republici Hrvatskoj), osim ako je po posebnim propisima oslobođen te obveze. *Izvor provjere: Obrazac 1. Izjava prijavitelja i Obrazac 3. Izjava partnera (ako je primjenjivo)*
7. ako je pravomoćnom, odnosno konačnom odlukom nadležnog tijela utvrđeno da je prijavitelj/partner i/ili osoba ovlaštena za zastupanje prijavitelja/partnera (osoba koja je član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta) izbjegavala fiskalne, socijalne ili bilo koje druge pravne obveze osnivanjem fiktivnog gospodarskog subjekta, ili je takav subjekt osnovan s tim ciljem. *Izvor provjere: Obrazac 1. Izjava prijavitelja i Obrazac 3. Izjava partnera (ako je primjenjivo)*
8. ako je prijavitelj/partner i/ili osoba ovlaštena za zastupanje prijavitelja (osoba koja je član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta) u sukobu interesau postupku dodjele sredstava, odnosno u situaciji u kojoj se dolazi u priliku svojom odlukom ili drugim djelovanjem pogodovati sebi ili sebi bliskim osobama, društvenim skupinama i organizacijama s ciljem dobivanja sredstava EU, posebice iskorištavanjem situacije postojanja sukoba interesa u odnosu na službenu osobu koja sudjeluje u postupku dodjele sredstava. Sukob interesa razmatra se i kroz članak 61. Uredbe (EU) br. 2018/1046. *Izvor provjere: Obrazac 1. Izjava prijavitelja i Obrazac 3. Izjava partnera (ako je primjenjivo)*
9. ako prijavitelj/partner i/ili osoba ovlaštena za zastupanje prijavitelja/partnera (osoba koja je član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta) po osnovi konačne ili pravomoćne odluke nadležnog tijela nije vratila sredstva u proračun Republike Hrvatske prema zahtjevu za povrat nadležnog tijela, kako je navedeno u obrascu izjave prijavitelja/partnera o istinitosti podataka, izbjegavanju dvostrukog financiranja i ispunjavanju preduvjeta za sudjelovanje u postupku dodjele koji je sastavni dio Poziva, ili grubo nije ispunjavala svoje obveze koje proizlaze iz pravila po kojima se provodi financiranje Unije, ili ih je s namjerom zaobilazila, a što je dovelo do prijevremenog raskidanja ugovornih odnosa i/ili odštetnih zahtjeva. *Izvor provjere: Obrazac 1. Izjava prijavitelja i Obrazac 3. Izjava partnera (ako je primjenjivo)*
10. ako je prijavitelj/partner i/ili osoba ovlaštena za zastupanje prijavitelja/partnera (osoba koja je član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta) ne udovoljava obvezama u skladu s naloženim povratom, uključivo obvezama koje se odnose na odobrenu obročnu otplatu duga koji predstavlja sredstva državnog proračuna Republike Hrvatske, po osnovi pravomoćne ili konačne odluke nadležnog tijela. *Izvor provjere: Obrazac 1. Izjava prijavitelja i Obrazac 3. Izjava partnera (ako je primjenjivo)*
11. ako prijavitelj/partner i/ili osoba ovlaštena za zastupanje prijavitelja/partner (osoba koja je član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta) podliježe neizvršenom nalogu za povrat sredstava na temelju prethodne odluke Komisije kojom se potpora što ju je dodijelila država članica ocjenjuje nezakonitom i nespojivom s unutarnjim tržištem, a potpora je dodijeljena na temelju lažnih, netočnih, nepotpunih i/ili neistinitih izjava. *Izvor provjere: Obrazac 1. Izjava prijavitelja i Obrazac 3. Izjava partnera (ako je primjenjivo)*
12. prijavitelj/partner i/ili osoba ovlaštena za zastupanje prijavitelja/partner (osoba koja je član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta) nije postupala u skladu sa zahtjevima i pravilima trajnosti projekta, zbog čega je država članica morala ili mora vratiti doprinos iz fondova, neovisno o tome o kojem financijskom razdoblju je riječ (financijsko razdoblje 2007.-2013., financijsko razdoblje 2014.-2020. ili financijsko razdoblje 2021.-2027.). *Izvor provjere: Obrazac 1. Izjava prijavitelja. i Obrazac 3. Izjava partnera (ako je primjenjivo)*
13. **Prijavitelj (potencijalni Korisnik) i Partner (ako je primjenjivo) je prihvatljiv (po obliku pravne ili fizičke osobnosti i po drugim zahtjevima predmetnog postupka dodjele)**

* Prijavitelj (potencijalni Korisnik) i Partner (ako je primjenjivo) je prihvatljiv po obliku pravne ili fizičke osobnosti odnosno odgovara opisu te drugim uvjetima za Prijavitelja, iz točke 2. ovih Uputa. *Izvor provjere: Prijavni obrazac (rubrike Prijavitelj i Partner (ako je primjenjivo)) i Odluka o dodjeli obavljanja javne usluge sakupljanja komunalnog otpada uslugu za područje pružanja javne usluge ili Odluka o davanju koncesije za obavljanje javne usluge sakupljanja komunalnog otpada za područje pružanja javne usluge*

Svi navedeni razlozi isključenja za koje se naknadno utvrdi da su postojali u trenutku podnošenja projektnog prijedloga osnova su za raskid ugovora, neovisno o tome jesu li u predmetnom ugovoru izrijekom navedenii je li njihovo postojanje provjeravano tijekom postupka dodjele, uključivo izjavama. Pri tome, ne dovode se u pitanje obvezni ili mogući razlozi za raskid ugovora koji su u samom ugovoru navedeni.

Prijavitelj i/ili partner prijavitelja ne može koristiti institut faktoringa u projektu.

Zadržava se pravo u nedostatku pravomoćne presude ili konačne odluke, a u slučaju postojanja okolnosti koje daju razumno i ozbiljno uvjerenje o nastanku ozbiljnog i neposrednog učinka na financijske interese Unije i/ili Republike Hrvatske i njihov ugled, temeljem preliminarne ocjene isključiti prijavitelja i partnera iz postupka dodjele.

Isključenje ne prejudicira postupanje, odnosno ishod postupanja nacionalnih kaznenih, prekršajnih i administrativnih tijela.

Odluku o isključenju donosi čelnik tijela koje provodi dodjelu, a predlaže ju povjerenstvo koje se sastoji od članova UT-a i SAFU.

Prilikom predlaganja svake pojedine odluke o isključenju, povjerenstvo mora poštovati načelo razmjernosti.

U slučaju da su posebna pravila isključenja utvrđena propisom na razini Unije u sustavu dijeljenog upravljanja, primijenit će se ta pravila.

Prije i u svrhu predlaganja odluke o isključenju, povjerenstvo će osigurati prijavitelju očitovanje u razumnom roku, osim ako postoje uvjerljivi legitimni razlozi za očuvanje povjerljivosti postupka. Protekom roka čelniku tijela predlaže se donošenje odluke.

Također, ako je provjerom u sustavu ranog otkrivanja i isključenja, kako je opisan u Financijskoj uredbi, utvrđeno da je prijavitelj/partner na listi isključenja po osnovi pravomoćne presude, odnosno konačne odluke nadležnog tijela, bez provedbe posebne procedure i djelovanja posebnog povjerenstva, isključuje se iz postupka dodjele po osnovama isključenja koje su navedene u točkama 2. i 7.

Protiv odluke o isključenju moguće je pokrenuti upravni spor.

U svakom slučaju, što obuhvaća i postupanje navedeno gore, dodjela sredstava za provedbu projekta koji se sufinancira sredstvima Unije je moguća isključivo ako je projekt moguće provoditi i provesti primjenom pravila prihvatljivosti koja se odnose na (kumulativno) Poziv i Program.

**Broj projektnih prijedloga koje može podnijeti prijavitelj u okviru Poziva:**

Prijavitelj u sklopu ovog Poziva može podnijeti maksimalno jedan projektni prijedlog, osim u slučaju povlačenja projektnog prijedloga ili negativnog rezultata odabira. Zaključno, s jednim prijaviteljem se može sklopiti jedan Ugovor o dodjeli bespovratnih sredstava (u daljnjem tekstu: Ugovor).

Isti troškovi ne smiju biti dvaput financirani iz proračuna Unije i iz nacionalnih javnih izvora, pri čemu se primjenjuje pravilo iz članka 63. stavka 9. Uredbe (EU) 2021/1060.

# Prihvatljivost operacije/projekta

Prihvatljivost operacije/projekta:

1. **Usklađenost operacije (projekta) s Programom, uključujući njihovu usklađenost s relevantnim strategijama na kojima se Program temelji te pruža djelotvoran doprinos ostvarenju specifičnih ciljeva (SC) Programa** **– u odnosu na odredbe tri elementa relevantnog SC-a: (1) Intervencije Fonda za pravednu tranziciju; (2) Pokazatelji; (3) Vrste intervencija, uključujući i Teritorijalni plan za pravednu tranziciju**

* Projektni prijedlog usklađen je s Planom gospodarenja otpadom RH 2023-2028., tj. doprinosi ciljevima istoga (točka 4. PGO-a). *Ispunjenost kriterija provjerava se uvidom u Prijavni obrazac (rubrika Usuglašenost s EU i nacionalnim okvirima (relevantnim strateškim dokumentima)*
* Projektne aktivnosti (po opisu i svrsi) su u skladu s indikativnim popisom aktivnosti za SC 8 (i) iz ITP te projekt odgovara jednoj od previđenih operacija iz točke 2.4. Teritorijalnog plan za pravednu tranziciju. *Ispunjenost kriterija provjerava se uvidom u Prijavni obrazac (rubrike Opis projekta i Aktivnosti)*
* Projekt je usklađen, odnosno doprinosi pokazateljima ITP-a. *Ispunjenost kriterija provjerava se uvidom u Prijavni obrazac (rubrika Pokazatelji i rezultati)*
* Projekt je usklađen, odnosno doprinosi vrstama intervencije ITP-a, tj. intervencijskom kodu 067 *Gospodarenje kućanskim otpadom: mjere za sprečavanje nastanka, smanjivanje količine, odvajanje, ponovnu upotrebu, recikliranje*. *Ispunjenost kriterija provjerava se uvidom u Prijavni obrazac (rubrika Opis projekta)*

1. **Operacija (projekt) predstavlja najbolji odnos između iznosa potpore, poduzetih aktivnosti i postizanja ciljeva**

Projektni prijedlog sadržava opis opravdanosti financijskog doprinosa programa u odnosu na opseg aktivnosti koje su predmet financiranja te planiranih rezultata/ostvarenja. Konkretno, Prijavitelj je dužan u projektnom prijedlogu opisati način na koji je ocijenjeno da su troškovi projekta opravdani, a taj se opis može temeljiti na obrazloženju jediničnih troškova ključnih aktivnosti projekta (u odnosu na trenutne tržišne cijene), na usporedbi s troškovima sličnih projekata ili neki drugi način kojim pokazuje odnos između planiranih troškova i planiranih aktivnosti i ciljeva. *Ispunjenost kriterija provjerava se uvidom u Prijavni obrazac (rubrika Proračun), Troškovnik s referencama/ponudama/informacijama na temelju kojih su procijenjeni troškovi projektnog prijedloga (Obrazac 2.) i po potrebi dodatnim popratnim dokazima (npr. podaci o analiziranim drugim/usporedivim nabavama, projektima, ispitivanja tržišta…)*

1. **Prijavitelj (potencijalni Korisnik) raspolaže potrebnim financijskim sredstvima i mehanizmima za pokrivanje dijela vlastitog sufinanciranja troškova operacije (projekta)**

Prijavitelj (potencijalni Korisnik) je dužan dostaviti potpisanu Izjavu kojom se potvrđuje da ima osigurana sredstva za vlastito sufinanciranje (razliku između ukupnih troškova projekta (prihvatljivih i neprihvatljivih) i predviđenog iznosa EU sredstava). *Ispunjenost kriterija provjerava se uvidom u Izjavu prijavitelja (Obrazac 1.)*

1. **Financijska održivost operacije (projekta)– Prijavitelj (potencijalni Korisnik) raspolaže potrebnim financijskim sredstvima i mehanizmima za pokrivanje operativnih troškova i troškova održavanja uključujući ulaganje u infrastrukturu ili proizvodno ulaganje, kako bi se osigurala njihova financijska održivost**

* Prijavitelj (potencijalni Korisnik) je dužan dostaviti potpisanu Izjavu kojom se potvrđuje da će osigurati sredstva za upravljanje i održavanje rezultatima projekta po njegovom završetku (u razdoblju do 5 godina). *Ispunjenost kriterija provjerava se uvidom u Izjavu prijavitelja (Obrazac 1.)*
* Prijavitelj je dužan dostaviti financijsku analizu u dijelu koji se odnosi na prikaz neto novčanog toka koja se odnosi na razdoblje od kalendarske godine koja prethodi godini u kojoj se podnosi projektni prijedlog do 10 godina od godine predviđenog završetka projekta. Budući prihodi i rashodi na osnovu kojih se temelji neto novčani tijek moraju biti obrazloženi i utemeljeni. Financijsku analizu potrebno je izraditi u skladu s poglavljem 2.7 [Vodiča](https://wayback.archive-it.org/12090/20221203224508/https:/ec.europa.eu/inea/sites/default/files/cba_guide_cohesion_policy.pdf). *Ispunjenost kriterija provjerava se uvidom u Financijsku analizu.*

1. **Aktivnosti operacije (projekta) su u skladu s prihvatljivim aktivnostima specifičnog postupka dodjele bespovratnih sredstava**

Aktivnosti projekta u skladu su s prihvatljivim aktivnostima u sklopu ovog Poziva, navedenima u točki 4. ovih Uputa. *Ispunjenost kriterija provjerava se uvidom u Prijavni obrazac (rubrika Aktivnosti)*

1. **Operacija (projekt) ima potrebnu razinu spremnosti za provedbu definiranu specifičnim postupkom dodjele bespovratnih sredstava**

Prijavitelj je dužan dostaviti pravomoćnu građevinsku dozvolu (s vidljivom klauzulom ili potvrdom pravomoćnosti) koja glasi na Prijavitelja (potencijalnog Korisnika)/Partnera na temelju koje može započeti gradnju i Prijavitelj (potencijalni Korisnik)/Partner ima riješene imovinsko-pravne odnose (vlasništvo ili upisano pravo građenja) za katastarske čestice u obuhvatu zahvata. *Ispunjenost kriterija provjerava se uvidom u sljedeće dokumente: a) Pravomoćnom građevinskom dozvolom (s vidljivom klauzulom ili potvrdom pravomoćnosti) koja glasi na Prijavitelja/Partnera na temelju kojeg može započeti građenje te b) Zemljišno-knjižnim izvatkom iz kojeg je vidljivo upisano vlasništvo ili pravo građenja u korist Prijavitelja/Partnera za katastarske čestice u obuhvatu zahvata koje mora pokriti najmanje razdoblje održivosti projekta (5 godina od završnog plaćanja Korisniku)*

1. **Operacija (projekt) u trenutku podnošenja projektnog prijedloga nije ni fizički ni financijski završena, a ako je projekt započeo prije podnošenja zahtjeva za financiranje, poštovan je primjenjivi zakonski okvir***. Ispunjenost kriterija provjerava se uvidom u Prijavni obrazac (rubrika Aktivnosti) i Izjavu prijavitelja (Obrazac 1.)*
2. **Operacija (projekt) ne uključuje aktivnosti koje su bile dio operacije koja je bila predmet premještanja u skladu s člankom 66., ili koja bi predstavljala premještanje proizvodne aktivnosti u skladu s člankom 65. stavkom 1. točkom (a) Uredbe 2021/1060**

Prijavitelj je dužan dostaviti potpisanu Izjavu kojom potvrđuje da projekt ne uključuje aktivnosti koje su bile dio operacije koja je bila predmet premještanja u skladu s člankom 66. ili koja bi predstavljala premještanje proizvodne aktivnosti u skladu s člankom 65. stavkom 1. točkom (a) Uredbe 2021/1060. *Ispunjenost kriterija provjerava se uvidom u Izjavu prijavitelja (Obrazac 1.)*

1. **Operacija (projekt) nije izravno zahvaćena obrazloženim mišljenjem Komisije u pogledu povrede u skladu s člankom 258. UFEU-a kojom se ugrožava zakonitost i pravilnost rashoda ili uspješnost operacija**

Prijavitelj je dužan dostaviti potpisanu Izjavu kojom potvrđuje da projekt nije izravno zahvaćen obrazloženim mišljenjem Europske komisije u pogledu povrede u skladu s člankom 258. UFEU-a[[3]](#footnote-4) kojom se ugrožava zakonitost i pravilnost rashoda ili uspješnost operacija. *Ispunjenost kriterija provjerava se uvidom u Izjavu prijavitelja (Obrazac 1.)*

1. **Operacijom (projektom) se poštuje načelo nekumulativnosti i ne predstavlja dvostruko financiranje**

Projekt poštuje načelo izbjegavanja dvostrukog financiranja - predloženi prihvatljivi troškovi nisu prethodno (su)financirani sredstvima Unije ili iz nacionalnih javnih izvora, odnosno isti troškovi neće biti dvaput financirani iz proračuna Unije ili iz nacionalnih javnih izvora. Navedeno znači da trošak prijavljen u zahtjevu za plaćanje jednog od EU fondova nije prijavljen za potporu drugog fonda ili instrumenta Unije ili za potporu istog fonda u okviru drugog programa. Također, isti trošak koji je financiran iz nacionalnih javnih izvora Prijavitelj/Partner neće financirati iz proračuna Unije i obratno. *Ispunjenost kriterija provjerava se uvidom u Izjavu prijavitelja (Obrazac 1.) i Obrazac 3. Izjava partnera (ako je primjenjivo)*

1. **Operacija (projekt) je u skladu sa zakonodavnim zahtjevima u pogledu osiguravanja pristupačnosti osobama s invaliditetom, osiguravanja rodne ravnopravnosti i uzimanja u obzir Povelje Europske unije o temeljnim pravima**

Projektni prijedlog sadrži izjavu o poštivanju zakonodavnih zahtjeva osiguravanja pristupačnosti osobama s invaliditetom, osiguravanja rodne ravnopravnosti i uzimanja u obzir Povelje Europske unije o temeljnim pravima. *Ispunjenost kriterija provjerava se uvidom u Izjavu prijavitelja (Obrazac 1.)*

1. **Operacija (projekt) uzima u obzir načelo održivog razvoja, načelo ”Ne nanosi bitnu štetu” (”do no significant harm” – DNSH), te politike Unije o okolišu u skladu s člankom 9. stavkom 4., člankom 11. i člankom 191. stavkom 1. UFEU-a, uključujući da je operacija (projekt) koja sadrži ulaganja u infrastrukturu čiji je očekivani životni vijek najmanje pet godina otporna na klimatske promjene (članak 73. stavak 2. točka (j) Uredbe (EU) 2021/1060)**

* Projektni prijedlog uzima u obzir načelo održivog razvoja te ciljeve politike Unije o okolišu: očuvanje, zaštita i poboljšanje kvalitete okoliša, zaštita ljudskog zdravlja, razborito i racionalno korištenje prirodnih bogatstava, promicanje mjera na međunarodnoj razini za rješavanje regionalnih, odnosno svjetskih problema okoliša, a osobiti borbi protiv klimatskih promjena. *Ispunjenost kriterija provjerava se uvidom u Izjavu prijavitelja (Obrazac 1.)*
* Prijavitelj je dužan provesti „procjenu otpornosti na klimatske promjene”, odnosno proces kojim se sprečava osjetljivost infrastrukture u odnosu na moguće dugoročne klimatske učinke, ako obuhvaća ulaganje u infrastrukturu[[4]](#footnote-5) čiji je životni vijek najmanje pet godina. *Ispunjenost kriterija provjerava se uvidom u dostavljenu Procjenu otpornosti na klimatske promjene[[5]](#footnote-6) te u Prijavni obrazac (rubrika Održivi razvoj – Klimatsko potvrđivanje)*
* Prijavitelj je dužan dostaviti potpisanu Izjavu kojom se obavezuje da će osigurati usklađenost / poštivanje mjera identificiranih u analizi „ne čini značajnu štetu“ za Specifični cilj 8 (i) ITP te dostaviti kratki opis usklađenosti / poštivanja; konkretno radi se o sljedećim mjerama:
  + - Projektne aktivnosti doprinijet će smanjenju emisija stakleničkih plinova[[6]](#footnote-7);
    - Projektne aktivnosti neće štetno djelovati na napore na prilagodbi ili na razinu otpornosti na fizičke i klimatske rizike drugih ljudi, prirodnu imovinu i ostale ekonomske aktivnosti i da su usklađeni s lokalnim, sektorskim, regionalnim ili nacionalnim naporima na prilagodbi;
    - Projektne aktivnosti su u skladu s hrvatskim zakonodavstvom u području onečišćenja i kakvoće vode te projektne aktivnosti neće dovesti do negativnog utjecaja na kakvoću površinskih i podzemnih voda ili morske vode;
    - Projektne aktivnosti su u skladu s hrvatskim zakonodavstvom u području sprječavanja i kontrole onečišćenja te aktivnosti koje će provoditi neće značajno povećati onečišćenje zraka, vode i tla[[7]](#footnote-8)
    - Za lokacije/projekte smještene unutar ili u blizini područja osjetljivih na biološku raznolikost (uključujući mrežu zaštićenih područja Natura 2000, UNESCO-ova mjesta svjetske baštine i ključna područja biološke raznolikosti (KBA), kao i druga zaštićena područja), prijavitelj je dužan provesti odgovarajuću procjenu u skladu s odredbama Strategije EU o biološkoj raznolikosti (COM (2011) 244), Direktive o pticama (2009/147 / EC) i Direktive o staništima (92/43 / EC) temeljene na ciljevima očuvanja zaštićenog područja. Za takva mjesta/projekte osigurat će se sljedeće:

1. plan upravljanja bioraznolikošću na razini lokacije istražit će se i provesti u skladu s IFC-ovim Standardom učinka 6: Očuvanje biološke raznolikosti i održivo upravljanje živim prirodnim dobrima
2. uspostavit će se sve potrebne mjere ublažavanja kako bi se smanjili utjecaji na vrste i staništa
3. razvijat će se i provesti snažan, prikladno dizajniran i dugoročan program praćenja i procjene biološke raznolikosti
4. ako ove mjere ne mogu smanjiti utjecaje na biološku raznolikost / ekosustave, ulaganje će biti obustavljeno

Navedeni uvjeti od a) do d) utvrđivat će se kroz provedbu (prethodne ili glavne) ocjene o prihvatljivosti zahvat za ekološku mrežu ili mišljenjem nadležnog tijela da planirani zahvat nema značajniji utjecaj na ekološku mrežu (kroz kriteriji 13.), dok će se u slučaju da se projekt nalazi u blizini UNSECO svjetske baštine (<https://whc.unesco.org/en/statesparties/hr>) ishoditi mišljenje nadležnog konzervatorskog ureda u pogledu prihvatljivosti projekta.

*Ispunjenost kriterija provjerava se uvidom u Izjavu Prijavitelja (Obrazac 1.) i Prijavni obrazac (rubrika Održivi razvoj – Doprinos načelu “ne čini bitnu štetu”) te uvidom u rješenja u postupcima OPUO/PUO i prihvatljivosti za ekološku mrežu (ako je primjenjivo) i mišljenje nadležnog konzervatorskog ureda (ako je primjenjivo)*

1. **Operacija (projekt) koja je obuhvaćena područjem primjene Direktive 2011/92/EU Europskog parlamenta i Vijeća podliježe procjeni utjecaja na okoliš ili postupku provjere te da je propisno uzeta u obzir procjena alternativnih rješenja na temelju zahtjeva te direktive**

Prijavitelj je dužan dostaviti:

* + Mišljenje nadležnog tijela da za predmetni zahvat nije potrebno (ne podliježe) provoditi nikakve postupke (ni OPUO/PUO ni prethodnu/glavnu ocjenu prihvatljivosti za ekološku mrežu)

ili

* + Rješenje nadležnog tijela u postupku ocjene o potrebi procjene utjecaja zahvata na okoliš i/ili
  + Rješenje nadležnog tijela u postupku utjecaja zahvata na okoliš i/ili
  + Rješenje nadležnog tijela o prethodnoj ocjeni prihvatljivosti zahvata za ekološku mrežu i/ili
  + Rješenje nadležnog tijela o glavnoj ocjeni prihvatljivosti zahvata za ekološku mrežu.

*Napomena: Mišljenje/Rješenje se mora odnositi na sve čestice u obuhvatu zahvata, bilo navedeno opisno (opis projekta u glavnom projektu) ili izrijekom specificirani zahvati po svim česticama.*

1. **Planirani troškovi/izdaci projekta su u skladu s primjenjivim Pravilima o prihvatljivosti troškova/izdataka i dodatnim uvjetima za prihvatljivost troškova/izdataka primjenjivima na specifičan postupak dodjele bespovratnih sredstava[[8]](#footnote-9).** *Ispunjenost kriterija provjerava se uvidom u dostavljeni Prijavni obrazac (rubrike Aktivnosti i Proračun) i Troškovnik s referencama/ponudama/informacijama na temelju kojih su procijenjeni troškovi projektnog prijedloga (Obrazac 2.)*
2. **Operacija (projekt) se provodi u potpunosti na području koje obuhvaća javnu uslugu sakupljanja komunalnog otpada koje su donijela predstavnička tijela grada Pule ili općine Pićan (u skladu s čl. 68. ZGO-a).** *Ispunjenost kriterija provjerava se uvidom u dostavljeni Prijavni obrazac (rubrika Opis projekta) i Odluku o dodjeli obavljanja javne usluge sakupljanja komunalnog otpada za područje pružanja javne usluge ili Odluka o davanju koncesije za obavljanje javne usluge sakupljanja komunalnog otpada za područje pružanja javne usluge*
3. **Projektni prijedlog, u trenutku podnošenja, ne predstavlja RD koje bi nadilazilo minimalni broj potrebnih RD-ova u odnosu na broj stanovnika, kako je definirano člankom 84., stavkom 2 ZGO-a, a u slučaju da isto nadilazi, dostavljeno je pojašnjenje o potrebi za većim brojem RD-ova zbog turističkih djelatnosti na području JLS-a koji je predmet projektnog prijedloga (za čije potrebe se gradi RD). U izračun broja RD-ova potrebno je uključiti i sve RD-ove koja su u trenutku podnošenja projektnog prijedloga, eventualno u izgradnji kroz druge izvore financiranja.** *Ispunjenost kriterija provjerava se uvidom u Očevidnik reciklažnih dvorišta, Popis stanovništva, kućanstava i stanova 2021. godine, Izjavu prijavitelja (Obrazac 1.) te (ako je primjenjivo) Prijavni obrazac (rubrika Svrha i opravdanost projekta);*
4. **Prijavitelj se obvezuje zaprimati sve vrste otpada s popisa otpada iz Dodatka II (Popis vrsta otpada koji je osoba koja upravlja RD-om dužna zaprimiti) Pravilnika o gospodarenju otpadom (NN, 106/22), otpad u sustavu povratne naknade i otpad propisan posebnim propisom koji uređuje gospodarenje posebnom kategorijom otpada.** *Ispunjenost kriterija provjerava se uvidom u Izjavu Prijavitelja (Obrazac 1.)*
5. **Prijavitelj se obvezuje dostaviti dokaz da je reciklažno dvorište koje je predmet projektnog prijedloga upisano u evidenciju reciklažnih dvorišta najkasnije do isteka razdoblja provedbe.** *Ispunjenost kriterija provjerava se uvidom u Izjavu Prijavitelja (Obrazac 1.)*
6. **Projektni prijedlog obuhvaća najmanje 1 izobrazno-informativnu aktivnost[[9]](#footnote-10)** **o važnosti sprečavanja nastanka otpada, odvojenom prikupljanju otpada, pravilnom odvajanju/razvrstavanju otpada u kućanstvima i ulozi RD u sustavu gospodarenja otpadom.** *Ispunjenost kriterija provjerava se uvidom u dostavljeni Prijavni obrazac (rubrika Aktivnosti)*
7. **Projekt se, na način opisan u projektnom prijedlogu, ne bi mogao provesti bez potpore iz Fondova (Prijavitelj/Partner nema osigurana sredstva za provedbu projekta na način, u opsegu i vremenskom okviru kako je opisano u projektnom prijedlogu, odnosno potporom iz Fondova osigurava se dodana vrijednost, bilo u opsegu ili kvaliteti aktivnosti, ili u pogledu vremena potrebnog za ostvarenje cilja/ciljeva projekta).** *Ispunjenost kriterija provjerava se uvidom u Izjavu Prijavitelja (Obrazac 1.) i Izjavu Partnera (Obrazac 3.)*
8. **Iznos traženih bespovratnih sredstava za projekt u okviru je propisanog najvećeg dopuštenog iznosa bespovratnih sredstava za financiranje prihvatljivih izdataka koji se mogu dodijeliti temeljem ovog Poziva.** *Ispunjenost kriterija provjerava se uvidom u Prijavni obrazac (rubrika Sažetak proračuna)*
9. **Predmet i svrha projekta u skladu su s predmetom i svrhom poziva iz točke 1. ovih Uputa.** *Ispunjenost kriterija provjerava se uvidom u Prijavni obrazac (rubrika Svrha i opravdanost).*

# Prihvatljivost aktivnosti

Prihvatljive aktivnosti operacije/projekta:

Prihvatljive projektne aktivnosti po ovom Pozivu vezane su isključivo za građenje i opremanje novih RD u svrhu osiguranja njegove funkcionalnosti i spremnosti za uporabu, a projektne aktivnosti koje se mogu financirati u okviru ovog Poziva su:

***Reciklažna dvorišta – građevine:***

1. priprema projektno-tehničke dokumentacije i studijske dokumentacije:

* izrada potrebne dokumentacije u svrhu ishođenja rješenja nadležnog tijela o prihvatljivosti zahvata za okoliš, ako je za zahvat obvezna procjena utjecaja na okoliš i/ili rješenja nadležnog tijela kojim se utvrđuje da za zahvat nije potrebno provesti procjenu utjecaja zahvata na okoliš ako je za zahvat obvezna ocjena o potrebi procjene utjecaja na okoliš;
* izrada potrebne dokumentacije u svrhu ishođenja Rješenje nadležnog tijela o provedenom postupku ocjene prihvatljivosti zahvata na ekološku mrežu ili mišljenje nadležnog tijela da projekt nije u ekološkoj mreži ili da neće imati značajan negativan učinak na ekološku mrežu
* izrada i savjetovanje u vezi s izradom projektno-tehničke dokumentacije koja je potrebna za izgradnju i opremanje RD-a:
  + izrada idejnog projekta za ishođenje lokacijske dozvole,
  + izrada glavnog projekta s troškovnikom i izrada ostale projektantske dokumentacije za ishođenje građevinske dozvole,
  + izrada geodetskih elaborata, geotehničkih elaborata, parcelacijskih elaborata i sl. elaborata,
  + izrada gradilišne i druge dokumentacije potrebne za provedbu projekta i uporabnu dozvolu (kao što je elaborat iskolčenja, elaborat izvedenog stanja, razni atesti i dr.),
  + izrada dokumentacije potrebe za prijavu na Poziv: studija izvodljivosti, financijska analiza, procjena otpornosti na klimatske promjene itd.

1. građenje RD-a u skladu s pravomoćnom građevinskom dozvolom, što uključuje izvedbu građevinskih i drugih radova (*pripremnih, zemljanih, konstrukterskih, instalaterskih, završnih radova i sl., ugradnja građevnih proizvoda, uređaja, opreme i postrojenja, provođenje potrebnih ispitivanja i izdavanje atesta, tehnički pregled te ishođenje uporabne dozvole*), te nabava opreme za RD-a u svrhu prikupljanja i skladištenja otpada;

Napomena: Oprema mora biti u funkciji rada RD-a, što podrazumijeva prikupljanje i skladištenje otpada prema članku 4. točkama 69., 74.[[10]](#footnote-11) i 75. ZGO-a, a nije prihvatljiva oprema koja se može koristiti za obradu otpada prema članku 4. točki 37. ZGO-a (npr. sortirne trake, drobilice, sjeckalice, balirke, alati ili strojevi za potrebe kutka za ponovnu uporabu i sl.).

1. opremanje RD-a informatičkom i uredskom opremom za potrebe rada RD-a;
2. nadzor radova, odnosno stručni nadzor građenja, projektantski nadzor, usluge koordinatora zaštite na radu u fazi izvođenja radova (koordinator II) troškovi čega mogu iznositi do 4% ukupno prihvatljivih troškova za građenje i opremanje RD-a;
3. aktivnosti vezane uz građenje vodnih građevina, priključenje na komunalnu, telekomunikacijsku i električnu infrastrukturu i osiguranje pristupne ceste ako se koriste isključivo za potrebe RD-a ili, ako je moguće utvrditi, u dijelu u kojem se koriste isključivo za potrebe RD-a;
4. aktivnosti vezane za osiguranje dijela za ponovnu uporabu proizvoda u sklopu RD, izuzev troškova navedenih u napomeni pod točkom 2. i u poglavlju neprihvatljivi troškovi u točki 5. ovih Uputa (napomena: izdaci za osiguranje odvojenog dijela za ponovnu uporabu proizvoda prihvatljivi su isključivo ako su obuhvaćeni projektnom dokumentacijom i pravomoćnom građevinskom dozvolom);
5. usluge tehničke pomoći za upravljanje projektom (*angažiranje vanjskih stručnjaka za poslove vođenja projekta, razvoj i praćenje Plana provedbe projekta, upravljanja provedbom Ugovora o dodjeli bespovratnih sredstava i svim ugovorima sklopljenim za provedbu projekta, administracija, financijsko upravljanje, izvještavanje, priprema i provedba javne nabave te ostale aktivnosti povezane s upravljanjem projektom ili angažiranje djelatnika prijavitelja*);

Napomena: Troškovi upravljanja projektom (uključujući vanjsku uslugu i troškove osoblja prijavitelja za upravljanje projektom) mogu iznositi do 5 % ukupnih prihvatljivih troškova

1. izobrazno-informativne aktivnosti s ciljem upoznavanja stanovnika/korisnika (kućanstva i/ili gospodarski subjekti i/ili javni sektor) o važnosti sprečavanja nastanka otpada, odvojenom prikupljanju otpada, pravilnom odvajanju/razvrstavanju otpada u kućanstvima i o ulozi RD-ova u sustavu gospodarenja otpadom;[[11]](#footnote-12)

Napomena: Projektni prijedlog mora obuhvatiti najmanje jednu izobrazno-informativnu aktivnosti[[12]](#footnote-13).

1. aktivnosti kojima se osigurava usklađenost projekta s horizontalnim politikama EU o ravnopravnosti spolova, nediskriminaciji i pristupačnosti za osobe s invaliditetom;
2. aktivnosti informiranja i vidljivosti troškovi čega mogu iznositi do 3 % ukupnih prihvatljivih troškova:

* Aktivnosti u skladu sa sažetim prikazom obveza korisnika po pitanju komunikacije/vidljivosti, <https://eufondovi.gov.hr/komunikacija-informiranje-i-vidljivost-eu-projekata-u-razdoblju-2021-2027/>, između stalog:
* Izrada privremene informacijske ploče, trajna ploča ili pano, naljepnice
* Izrada vizualnog identiteta projekta;
* Izrade promotivnih materijala;
* Organiziranje komunikacijskih događaja /konferencije projekta.
* Usluga priopćenja ili konferencije za medije, izrada web stranice, od čega su trajna ploča ili pano i naljepnice obvezni;
* Mjere za medijsku i druge oblike promidžbe rezultata projekata a s ciljem upoznavanja javnosti.

***U skladu s odredbama Uredbe 1060/2021 prijavitelji su obavezni provesti/osigurati (dakle, radi se o minimalnim zahtjevima u pogledu vidljivosti, no prijavitelji mogu uključiti druge aktivnosti kako je navedeno ranije) sljedeće:***

* postavljanje trajne ploče ili reklamnih panoa na mjestima koja su jasno vidljiva javnosti, uz prikazivanje amblema Unije u skladu s tehničkim svojstvima utvrđenima u Prilogu IX. Uredbe 1060/2021, čim započne fizička provedba operacija koje uključuju fizička ulaganja ili je ugrađena kupljena oprema (za sve projekte veće od 500.000 eura),
* upotrebljavanje amblema Unijeu skladu sPrilogom IX. Uredbe 1060/2021 u skladu s Vodičem <https://commission.europa.eu/system/files/2021-05/eu-emblem-rules_hr_0.pdf>,
* postavljanje na službenoj internetskoj stranici i društvenim medijima kratki opis operacije, ciljeve i rezultate, uz isticanje financijske potpore Unije (članak 50. Uredbe 1060/2021),
* stavljanja izjave „Financira Europska unija” ili „Sufinancira Europska unija” na sve komunikacijske materijale za javnost i sudionike, a izjava uvijek mora biti potpuna i mora se nalaziti pored amblema (članak 50. Uredbe 1060/2021). <https://commission.europa.eu/system/files/2021-05/eu-emblem-rules_hr_0.pdf>.

Neprihvatljive aktivnosti operacije/projekta:

* ulaganja u strojeve i opremu namijenjenu oporabi (što uključuje recikliranje) i ponovnoj uporabi otpada;
* druge aktivnosti koje nisu navedene kao prihvatljive aktivnosti;
* opremanje postojećih, već izgrađenih RD-a;
* nabava opreme/vozila za manipulaciju i transport mobilnog RD-a;
* ulaganja u komunalnu, telekomunikacijsku i električnu infrastrukturu i osiguranje pristupne ceste koja se neće koristiti isključivo za potrebe RD-a, ili, ako je moguće utvrditi, dio u kojem se neće koristiti isključivo za potrebe RD-a.
* ulaganja u nabavu vozila za odvojeno prikupljanje otpada

Ako se projekt provodi s partnerom, u projektnom prijedlogu se navode odvojeno aktivnosti prijavitelja/budućeg korisnika i aktivnosti partnera, kao i utrošak sredstava (troškovi) po prijavitelju/budućem korisniku i partneru, i to po pojedinoj aktivnosti.

# Opći zahtjevi koji se odnose na prihvatljivost troškova operacije/projekta

Proračun operacije/projekta treba biti realan i potreban za postizanje očekivanih rezultata, a iskazane cijene trebaju odgovarati tržišnim cijenama. Detaljna pravila prihvatljivosti troškova koja se odnose na ovaj Poziv opisana su niže.

Da bi bili prihvatljivi troškovi moraju nastati u svrhu provedbe projekta/prihvatljivih aktivnosti i biti plaćeni u provedbi projekta/prihvatljivih aktivnosti, moraju nastati kod Korisnika/Partnera i plaća ih Korisnik/Partner. Trošak mora nastati u razdoblju provedbe (**najranije 1. siječnja 2021., a inicijalno najkasnije 31. prosinca 2027. godine**) i biti plaćen u razdoblju prihvatljivosti troškova/izdataka da bi bio prihvatljiv za financiranje (**najranije 1. siječnja 2021. godine, a najkasnije 31. prosinca 2029. godine**). U svakom slučaju, da bi bio prihvatljiv, trošak mora nastati u razdoblju provedbe projekta i razdoblju prihvatljivosti projekta kako su utvrđeni Ugovorom.

Korisnik ima pravo na predujam u iznosu od 20 % od dodijeljenih bespovratnih sredstava. Uvjeti za isplatu i korištenje predujma navedeni su u Ugovoru (prilog 2.1. ovih Uputa).

Prijavitelj je obvezan dostaviti proračun svih planiranih troškova potrebnih za realizaciju operacije/projekta, pri čemu proračun mora obuhvatiti troškove koji nastaju nakon potpisivanja ugovora i troškove koji su nastali i prije tog trenutka (ako je primjenjivo). Neprihvatljivi troškovi se navode zasebno u proračunu operacije/projekta i ne financiraju se sredstvima ovog Poziva.

Troškovi iskazani u proračunu projekta moraju biti utemeljeni na tržišnim cijenama u trenutku podnošenja projektnog prijedloga i/ili u trenutku pokretanja postupka nabave (u slučaju retroaktivno prihvatljivih troškova), odnosno realni i usmjereni na učinkovito i efikasno korištenje sredstava, a prijavitelj navedeno dokazuje dostavljanjem najmanje Obrasca 2. Troškovnik s referencama/ponudama/informacijama na temelju kojih su procijenjeni troškovi projektnog prijedloga uz obrazloženje procijenjenih troškova za svaku od stavki troškova (kako su iste raspisane/prikazane u Prijavnom obrascu, rubrika Proračun) te popratne dokumentacije (izvora) na osnovu kojih se ocjenjuje utemeljenost troškova (ispitivanje tržišta, usporedba sa sličnim projektima, vrijednosti recentni (u zadnjih 1.5 godinu ili ranije (ako je primjenjivo)) postupaka nabave sličnog predmeta). Troškovi se obrazlažu na (okrupnjenoj) razini na kojoj su definirani u Prijavnom obrascu - rubrika Proračun (ne npr. na razini troškovnika iz glavnog projekta).

Prihvatljivosti troškova procjenjuje se u skladu s člancima 20., 25., 63. - 67. Uredbe (EU) 2021/1060. Iznimka se odnosi na primjenu članka 63., stavka 4., s obzirom na to da se cijeli projektni prijedlog treba provesti unutar RH.

**Neprihvatljivi troškovi su:**

* (ako je primjenjivo) troškovi osoblja partnera
* Ulaganja u strojeve i opremu namijenjenu oporabi (što uključuje recikliranje) i ponovnoj uporabi otpada
* Ulaganja u povećanje kapaciteta postrojenja za obradu preostalog otpada
* Nabava vozila za odvojeno prikupljanje otpada
* Kamata na dug
* Kupnja zemljišta
* Kupnja motornih vozila i plovila
* Porez na dodanu vrijednost (PDV) ako se može osigurati njegov povrat u okviru nacionalnog zakonodavstva o PDV-u
* Troškovi nastali zbog premještanja
* Razgradnja ili izgradnja nuklearnih elektrana
* Proizvodnja, prerada i stavljanje na tržište duhana i duhanskih proizvoda
* Trošak povezan s prekomorskim zemljama i područjima
* Ulaganja radi postizanja smanjenja emisija stakleničkih plinova iz aktivnosti koje su navedene u Prilogu I. Direktivi 2003/87/EZ
* Troškovi povezani s poduzetnicima u teškoćama, kako su definirani u članku 2. točki 18. Uredbe (EU) br. 651/2014
* Doprinosi u naravi u obliku izvršavanja radova ili osiguravanja robe, usluga, zemljišta i nekretnina za koje nije izvršeno plaćanje u gotovini, potkrijepljeno računima ili dokumentima iste dokazne vrijednosti
* Troškovi amortizacije za koje nije izvršeno plaćanje za koje postoje računi te ako su ispunjene pretpostavke iz članka 67. stavka 2. Uredbe (EU) 2021/1060
* Financiranje prihvatljivih izravnih troškova uz primjenu paušalne stope
* Potpora lokalnom razvoju pod vodstvom lokalne zajednice
* Trošak koji ispunjava uvjete za potporu iz ESF+
* Financiranje obrtnog kapitala za MSP
* Ulaganja povezana s proizvodnjom, preradom, prijevozom, distribucijom, skladištenjem ili izgaranjem fosilnih goriva
* Ulaganja u infrastrukturu zračnih luka
* Ulaganja u zbrinjavanje otpada na odlagališta
* Ulaganje u stanovanje
* Produktivna ulaganja u poduzeća koja nisu MSP
* Kupnja rabljene opreme
* Kupnja vozila koja se koriste u svrhu upravljanja Projektom
* Doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu, nadoknade troškova, otpremnine, potpore i nagrade radnicima
* Kazne, financijske globe, troškovi povezani s predstečajem, stečajem ili likvidacijom
* Troškovi sudskih i izvansudskih sporova
* Gubici zbog fluktuacija valutnih tečaja i provizija na valutni tečaj
* Troškovi za otvaranje, zatvaranje i vođenje računa, naknade za financijske transfere, trošak ishođenja kredita ili pozajmice kod financijske institucije, javnobilježnički trošak
* Troškovi iznosa pristojbe i/ili naknade za pismena i radnje pred javnopravnim tijelima
* Leasing
* Troškovi povezani s računovodstvenim uslugama i uslugama revizije u okviru Projekta, koju nabavlja korisnik
* Plaćanje bonusa djelatnicima prijavitelja/partnera
* Troškovi nastali kao posljedica redovitih aktivnosti prijavitelja/partnera (uključujući ulaganja u redovito održavanje infrastrukturnih objekata ili opreme)
* Trošak jamstva koje izdaje banka ili druga financijska institucija
* Trošak koji nije povezan sa svrhom i ciljem Projekta.

# 6. Horizontalna načela

**Promicanje načela****:**

Uvjeti iz članka 73. stavka 1. i 2. te članka 9. Uredbe 1606/2021 osigurani su primarno putem primjene kriterija prihvatljivosti kojima se osigurava minimalna usklađenost sa zakonodavnim propisima (neutralan utjecaj) veznima za horizontalna načela kao preduvjet za prijavu projekta. Usklađenost i doprinos horizontalnim načelima, osigurava se kroz relevantne kriterije prihvatljivosti i odabira te prihvatljive aktivnosti.

Nadalje dodatni doprinos (pozitivan utjecaj) horizontalnim politikama integriran je u kriterije odabira, odnosno valorizira ulaganja/aktivnosti povezane s horizontalnim politikama u sklopu projektnih prijedloga (vidjeti točku 10. ovih Uputa, kriterije 5.1., 5.2., 6.1. i 6.2).

Ako projekt sadrži dodatne aktivnosti uz propisani minimum poštivanja zakonskih odredbi, može se smatrati da ima pozitivan utjecaj na primjenu horizontalnih načela.

Prijavitelj može na razini projektnih prijedloga osmisliti aktivnosti za promicanje horizontalnih načela, o čemu je potrebno pružiti informaciju u odgovarajućem dijelu Prijavnog obrasca.

Primjeri aktivnosti koje se mogu provesti s ciljem promicanja nediskriminacije i ravnopravnosti spolova:

* Izrađena procjena učinka na načelo ravnopravnosti spolova i načelo nediskriminacije
* izrađen plan za uključivanje i raznolikost na radnom mjestu
* informativne i komunikacijske aktivnosti kojima se promiču pozitivni primjeri vezano za nediskriminaciju i rodnu ravnopravnost
* izbjegavanje stereotipa u informativnim i komunikacijskim aktivnostima
* aktivnosti kojima se nastoji uspostaviti bolja ravnoteža između poslovnog i privatnog života
* edukacije o nediskriminaciji i ravnopravnosti spolova
* provođenje društveno odgovorne javne nabave, odnosno korištenje rezerviranih ugovora (definirano člankom 51. ZJN-a) u svrhu realizacije projektnih aktivnosti informiranja i vidljivosti, ali i drugih aktivnosti projekta ukoliko je primjenjivo (npr. izobrazno-informativne aktivnosti).

Za izradu procjene učinka na načela ravnopravnosti spolova i načelo nediskriminacije ističe se da nisu potrebna posebna ovlaštenja niti certifikati, te se predlaže da ih prijavitelj provede koristeći vlastite kapacitete (članove projektnog tima, vlastite stručnjake) odnosno stručnjake koji najbolje poznaju sve elemente i ciljeve projekta. Isto, naravno, ne sprječava prijavitelja da predmetne dokumente izradi putem ugovorene vanjske usluge. Procjene učinaka predstavljaju jednostavnu analizu koja za cilj ima identificirati mjere koje će u projektne aktivnosti na najbolji način uključiti potencijalno isključene društvene skupine s područja utjecaja projekta. Procjena učinka na nediskriminaciju i ravnopravnost spolova provodi se tijekom pripreme projektnog prijedloga i pomaže u planiranju projekta da se što kvalitetnije identificiraju i uključe mjere za osiguranje i promicanje nediskriminacije i ravnopravnosti spolova u projektni prijedlog. Mjere identificirane kroz proces procjene utjecaja na nediskriminaciju i ravnopravnost spolova moguće je uključiti u projektne prijedloge kao aktivnosti koji pridonose primjeni horizontalnih načela i koje će se ocjenjivati u kontekstu doprinosa kriteriju odabira prilikom ocjene projektnog prijedloga. Primjeri aktivnosti promicanja horizontalnih načela navedeni u ovom poglavlju mogu poslužiti kao ideja za uključivanje u projektni prijedlog, ali popis nije iscrpan te se potiče prijavitelje da sukladno vlastitim projektnim aktivnostima i potrebama stanovnika u predmetnoj lokalnoj samoupravi osmisle aktivnosti koje će obuhvatiti najširi spektar potencijalno isključenih skupina.

Prijavitelj može na razini projektnih prijedloga osmisliti aktivnosti za promicanje pristupačnosti za osobe s invaliditetom koje osiguravaju poboljšanu dostupnost za osobe s invaliditetom povrh zakonskih zahtjeva, o čemu je potrebno pružiti informaciju u odgovarajućem dijelu Prijavnog obrasca.

Dodatne prilike za promicanje pristupačnosti i integracije osoba s invaliditetom odnose se na:

* aktivnosti koje promiču pristupačnost i integraciju osoba s invaliditetom, a nadilaze zakonske obveze, kao što su:
* aktivnosti promidžbe i vidljivosti usmjerene na uključivanje osoba s invaliditetom
* poslovna suradnja s udrugama osoba s invaliditetom ili zaštitnim i integrativnim radionicama.

**Održivi razvoj**

Obavezni doprinos odnosno usklađenost projekta načelom održivog razvoja predviđa se kroz izradu procjene otpornosti infrastrukture na klimatske promjene, obavezu poštivanja načela „ne čini značajnu štetu“ te poštivanje zakonodavnih obaveza u pogledu procjene utjecaj na okoliš i/ili ocjene prihvatljivosti za ekološku mrežu. Također, u skladu s svrhom i ciljem poziva Prijavitelj će osigurati i doprinos smanjenju emisija stakleničkih plinova.

Dodatni doprinos će se procjenjivati na temelju procjene promiče li projekt načela održivog razvoja te zaštite okoliša iznad minimalne razine načela „ne čini bitnu štetu“ kroz doprinos barem jednom od okolišnih ciljeva EU-a (vidjeti točku 3. ovih Uputa, kriterij 12.).

- ublažavanje klimatskih promjena (izbjegavanje/smanjenje emisija stakleničkih plinova ili

povećanje uklanjanja stakleničkih plinova)

- prilagodba klimatskim promjenama (smanjenje ili sprečavanje negativnog utjecaja na

trenutačnu ili očekivanu buduću klimu ili rizika od takvog negativnog utjecaja)

- održivo korištenje i zaštita vodnih i morskih resursa

- prelazak na kružno gospodarstvo (s naglaskom na ponovnu uporabu i recikliranje resursa)

- sprečavanje i kontrola onečišćenja

- zaštita i obnova biološke raznolikosti i ekosustava.

Operacija/projekt može promovirati obnovljive izvore energije i/ili održivo korištenje prirodnih resursa kroz uvođenje procesa energetskih ušteda, recikliranja, korištenja obnovljivih izvora energije, provođenje zelene javne nabave[[13]](#footnote-14), itd. Prijavitelj treba dokazati kako će voditi računa o ekološkim, društvenim i gospodarskim koristima u postupku nabave, što se može postići primjenom jasnih i provjerljivih ekoloških kriterija za proizvode i usluge u njihovim tehničkim specifikacijama.

Neki od primjera dodatnih aktivnosti za povećanje učinkovitosti resursa:

* poštivanje uvjeta za ishođenje energetskog certifikata A
* provođenje zelene javne nabave
* integriranje obnovljivih izvora energije u razvoj operacije/projekta
* primjena pasivnog dizajna kako bi se smanjila potreba za umjetnim izvorima topline, rasvjete i hlađenja
* ugradnja proizvoda kojima se štedi potrošnja vode (sanitarni čvorovi, slavine, glave tuševa)
* ugradnja sustava za recikliranje potrošne vode (tzv. siva voda)
* plan za odvojeno prikupljanje i skladištenje otpada u poslovnom krugu objekta i sigurno prikupljanje takvih materijala, itd.

**Metodologija za određivanje financijskih ispravaka u slučaju nepoštivanja horizontalnih načela:**

U slučaju nepoštivanja, odnosno neusklađenosti s minimalnim zahtjevima u pogledu horizontalnih načela tj. nepoštivanja zakonodavnih uvjeta (neutralni utjecaj), primjenjuje se stopa korekcije od 100%, odnosno povrat cjelokupnog iznosa isplaćenih bespovratnih sredstava.

U slučaju nepoštivanja, odnosno neostvarenja doprinosa (potpunog ili djelomičnog) horizontalnim načelima koji je vrednovan tijekom postupka odabira projekta (dodjele bespovratnih sredstava), primjenjuje se stopa financijskog ispravka od 5% (u slučaju djelomičnog ostvarenja), odnosno 10% (u slučaju potpunog neostvarenja) od iznosa isplaćenih bespovratnih sredstva.

Nadležna tijela (UT i PTPO) mogu donijeti odluku o nepostojanju okolnosti za primjenu financijskog ispravka ili pak odluku o umanjenju financijskog ispravka, uzimajući u obzir specifične okolnosti (popis okolnosti naveden je u točki 1. ovih Uputa kod opisa metodologije za određivanje financijskih ispravaka zbog neostvarenja pokazatelja, međutim postoci umanjenja u navedenoj tablici nisu primjenjivi na financijske ispravke u slučaju nepoštivanja zahtjeva u pogledu horizontalnih načela).

# 7. Podnošenje projektnog prijedloga

Projektni prijedlog, odnosno sva dokumentacija zahtijevana ovim Uputama izrađuje se na hrvatskom jeziku i latiničnom pismu.

Projektni prijedlog se podnosi Ministarstvu regionalnoga razvoja i fondova Europske unije (UT), putem informacijskog sustava za Program te sadržava sljedeće dokumente u traženom formatu:

|  |
| --- |
| UPUTA:  Dokumentacija koja mora sadržavati potpis prijavitelja ili partnera (ako je primjenjivo), dostavlja se kao sken izvornika, ovjerena potpisom ovlaštene osobe za zastupanje, ili kao datoteka u .pdf formatu ovjerena kvalificiranim elektroničkim potpisom ovlaštene osobe za zastupanje. *Osoba ovlaštena za zastupanje je osoba koja je ovlaštena za zastupanje po zakonu, osoba koja je kao takva navedena u odgovarajućem javnom registru, ili u slučaju ako se ovlaštenje odnosi samo na određenu osobu, ovlaštena osoba je ona kojoj je dano posebno ovlaštenje.* Pečat obvezno koriste osobe koje su ga po propisima Republike Hrvatske obvezne koristiti u svom poslovanju i radu. |
| 1. popunjen Prijavni obrazac *(popunjava se elektronički u informacijskom sustavu)*   *Napomena: Kod kriterija prihvatljivosti i ocjene kvalitete, čija se ispunjenost provjerava uvidom u prijavni obrazac, predložena je rubrika istog u kojoj je potrebno navesti tražene podatke. Isto nije obavezno u smislu da će nenavođenje u predloženoj rubrici (već u nekoj drugoj) predstavljati osnovu za isključenje, ali se prijavitelji mole da postupaju prema prijedlogu radi olakšavanja postupka dodjele (vrednovanja projektnog prijedloga). Također, ako Prijavitelj, iz bilo kojeg razloga, nije u mogućnosti u relevantnu rubriku Prijavnog obrasca unijeti sve tražene podate, dužan je dostaviti prateći dokument (dodatni prilog) koji će sadržavati navedene podatke, ali u svakom slučaju je dužan naznačiti na koji kriterij prihvatljivosti ili ocjene kvalitete se dodatne informacije odnose.*   1. popunjen Obrazac 1. Izjava prijavitelja 2. popunjen Obrazac 2. Troškovnik s referencama/ponudama/informacijama na temelju kojih su procijenjeni troškovi projektnog prijedloga te, ako je primjenjivo dodatni popratni dokazi (kako je opisano u točki 5. ovih Uputa) 3. Popunjen Obrazac 3. Izjava partnera (ako je primjenjivo)      1. Procjena otpornosti infrastrukture na klimatske promjena 2. financijska analiza u dijelu koji se odnosi na prikaz neto novčanog toka (kako je opisano u točki 3. ovih Uputa) 3. projektna dokumentacija kojom se utvrđuje minimalna spremnost projekta:   a) Pravomoćna građevinska dozvola (s vidljivom klauzulom ili potvrdom pravomoćnosti) koja glasi na Prijavitelja/Partnera na temelju kojeg može započeti građenje,te  b) Zemljišno-knjižni izvadak iz kojeg je vidljivo upisano vlasništvo ili pravo građenja u korist Prijavitelja/Partnera za katastarske čestice u obuhvatu zahvata koje mora pokriti najmanje razdoblje održivosti projekta (5 godina od završnog plaćanja Korisniku)   1. Odluka o dodjeli obavljanja javne usluge sakupljanja komunalnog otpada za područje pružanja javne usluge ili Odluka o davanju koncesije za obavljanje javne usluge sakupljanja komunalnog otpada za područje pružanja javne usluge 2. ako je primjenjivo,sljedeća dokumentacija za izračun troškova osoblja prijavitelja  * Platna lista odnosno zadnji dokumentirani mjesečni bruto iznos troška plaće dotičnih osoba za mjesec koji prethodi podnošenju projektnog prijedloga * Ugovor o radu ili jednakovrijedni dokument * Platna lista odnosno zadnji dokumentirani mjesečni bruto iznos troška plaće zaposlenika raspoređenog na isto ili slično radno mjesto za mjesec koji prethodi podnošenju projektnog prijedloga * Ugovor o radu zaposlenika raspoređenog na isto ili slično radno mjesto i platna lista dotičnog djelatnika * Dokumenti (akti) koji utvrđuju iznos bruto plaće (ako je primjenjivo).  1. dokumentacija vezana za procjenu utjecaja na okoliš i ocjenu prihvatljivosti za ekološku mrežu    * Mišljenje nadležnog tijela da za predmetni zahvat nije potrebno (ne podliježe) provoditi nikakve postupke (ni OPUO/PUO ni prethodnu/glavnu ocjenu prihvatljivosti za ekološku mrežu) ili    * Rješenje nadležnog tijela u postupku ocjene o potrebi procjene utjecaja zahvata na okoliš i/ili    * Rješenje nadležnog tijela u postupku utjecaja zahvata na okoliš i/ili    * Rješenje nadležnog tijela o prethodnoj ocjeni prihvatljivosti zahvata za ekološku mrežu i/ili    * Rješenje nadležnog tijela o glavnoj ocjeni prihvatljivosti zahvata za ekološku mrežu.    * Ako je primjenjivo, mišljenje nadležnog konzervatorskog ureda kako je opisano u točki 3. ovih Uputa. 2. ako je primjenjivo, Sporazum o Partnerstvu (sken izvornika, ovjeren potpisom ovlaštene osobe za zastupanje, ili kao datoteka u .pdf formatu ovjerena kvalificiranim elektroničkim potpisom ovlaštene osobe za zastupanje), uključujući Izjavu partnera korisnika (Obrazac 4.) |

# 8. Pitanja i odgovori

Potencijalni prijavitelji imaju pravo postavljati pitanja vezana za Poziv i to kontinuirano od trenutka objave poziva, a najkasnije 14 dana prije isteka roka za podnošenje projektnih prijedloga. Neće se odgovarati na pitanja koja prejudiciraju zaključak o prihvatljivosti pojedinog prijavitelja/partnera/projekta, odnosno troškova i aktivnosti u okviru konkretne operacije/projekta. Odgovor na pojedino pitanje može u svojoj cjelini i djelomično sadržavati jasne i nedvosmislene reference na odgovor na drugo pitanje.

Odgovori se objavljuju u roku 14 radnih dana od dana zaprimanja pitanja na <https://eufondovi.gov.hr/> i <https://ekohezija.gov.hr/Mis/Account/Login>, a svakako najkasnije sedam dana prije isteka roka za podnošenje projektnih prijedloga.

Postavljeno pitanje treba sadržavati jasnu referencu na Poziv. Pitanja se postavljaju putem: [reciklaznadvorista.fpt@mrrfeu.hr](mailto:reciklaznadvorista.fpt@mrrfeu.hr).

# 9. Objava rezultata Poziva

Objava rezultata Poziva: popis operacija/projekata koji su odabrani za financiranje u okviru Poziva objavljuje se na internetskoj stranici Upravljačkog tijela <https://eufondovi.gov.hr/popisi-projekata/>, u roku određenom u stavku 3. članka 49. Uredbe 1060/2021. Uredbe 1060/2021.

# 10. Postupak odabira operacija/projekata

Postupak dodjele provodi: MRRFEU (UT) i SAFU (PTPO).

Postupak dodjele traje: 120 dana za pojedini projektni prijedlog, računajući od dana zaprimanja projektnog prijedloga do dana donošenja Odluke o financiranju. Dakle, postupak dodjele za pojedini projektni prijedlog provodi se u skladu s datumom i vremenom podnošenja svakog pojedinog projektnog prijedloga neovisno o drugom projektnom prijedlogu.

Postupak dodjele se provodi kroz **jednu jedinstvenu fazu** koja obuhvaća aktivnosti administrativne provjere i provjere prihvatljivosti (projektnog prijedloga/prijavitelja/partnera (a/p),aktivnosti), ocjene kvalitete, provjere prihvatljivosti troškova i donošenje odluke o financiranju.

Administrativna provjera i provjera prihvatljivosti (projektnog prijedloga/prijavitelja partnera (a/p), aktivnosti) se provodi putem **Obrasca za administrativnu provjeru i provjeru prihvatljivosti (Prilog 1.1. Poziva)**, ocjenjivanje kvalitete projektnog prijedloga se provodi putem **Obrasca za ocjenjivanje kvalitete (Prilog 1.2. Poziva),** te provjera prihvatljivosti troškova se provodi putem **Kontrolne liste za provjeru prihvatljivosti troškova (Prilog 1.3. Poziva)**.

**Postupak dodjele provodi se na sljedeći način:**

**1. FAZA/****AKTIVNOST UNUTAR JEDINSTVENE FAZE – Administrativna provjera i provjera prihvatljivosti (projektnog prijedloga, Prijavitelja/Partnera (a/p), aktivnosti)**

PTPO provodi administrativnu provjeru i provjeru prihvatljivosti registriranih projektnih prijedloga ispunjavajući **Obrazac za administrativnu provjeru i provjeru prihvatljivosti** za svaki projektni prijedlog (**Prilog 1.1).**

Cilj predmetne provjere jest provjeriti usklađenost projektnih prijedloga sa zahtjevima i kriterijima prihvatljivosti definiranima u ovim Uputama, na način kako je to definirano u ovim Uputama, kako bi mogli prijeći u daljnje faze postupka dodjele.

Ako se tijekom provjere prihvatljivosti projekta i aktivnosti utvrdi da u određenom projektnom prijedlogu jedna ili više aktivnosti nisu prihvatljive, u **Prilogu 1.1** **Obrascu za administrativnu provjeru i provjeru prihvatljivosti** za predmetni projektni prijedlog navode se aktivnosti za koje je utvrđeno da su neprihvatljive. Slijedom toga, kvaliteta projektnog prijedloga se ocjenjuje uzimajući u obzir aktivnosti koje su prihvatljive.

Ako projektni prijedlog nije udovoljio nekim od pretpostavki unutar predmetne aktivnosti / pod-faze (primjerice utvrđeno je da Prijavitelj/Partner nije prihvatljiv prema Pozivu), ne provode se ostale aktivnosti unutar faze kao primjerice provjera prihvatljivosti projekta te se projektni prijedlog isključuje iz daljnjeg postupka dodjele.

**2. FAZA/ AKTIVNOST UNUTAR JEDINSTVENE FAZE - Ocjenjivanje kvalitete**

PTPO provodi ocjenjivanje kvalitete projektnih prijedloga ispunjavajući **Obrazac za ocjenjivanje kvalitete** (Prilog 1.2. Poziva).

Svrha ocjenjivanja kvalitete projektnih prijedloga je ocjenjivanje projektnih prijedloga prema KO na temelju sljedeće:

|  |  |  |
| --- | --- | --- |
| **Kriterij odabira i pitanja za kvalitativnu procjenu** | **Bodovna vrijednost uz izjavu/opis pripadajućih situacija** | **Referenca na izvor za provjeru** |
| **1. Vrijednost za novac koju operacija (projekt) nudi – razina odnosa između iznosa potpore, poduzetih aktivnosti i postizanja ciljeva** | | |
| **1.1. Projektni prijedlog predvidio je troškove neophodne za realizaciju ciljeva i pokazatelja**  *Prijavitelj je dužan jasno opisati povezanost između svake aktivnosti i stavki troška s ciljem i pokazateljima projekta.* | 0 bodova: proračunom nisu predviđeni svi troškovi neophodni za realizaciju projektnih aktivnosti  2 boda: proračunom su predviđeni svi troškovi neophodni za realizaciju projektnih aktivnosti | Prijavni obrazac (rubrike Aktivnost i Proračun |
| **1.2. Projektni prijedlog jasno opisuje društveno-ekonomske koristi projekta za područje na kojem se projekt provodi**  *Prijavitelj je dužan dostaviti opis društveno - ekonomskih koristi projekta, kao što su: izbjegnuti troškovi zabrinjavanja otpada ili izbjegnute emisije stakleničkih plinova... Napomena: opis mora biti i kvantificiran tj. koristi moraju biti brojčano iskazane.* | 0 bodova: nisu kvantificirane koristi projekta (npr. izbjegnuti troškovi zbrinjavanja otpada i korist od izbjegnutih emisija stakleničkih plinova..)  2 boda: kvantificirane su koristi projekta (npr. izbjegnuti troškovi zbrinjavanja otpada i korist od izbjegnutih emisija stakleničkih plinova) | Prijavni obrazac (rubrika Svrha i opravdanost projekta) |
| **1.3.** **Projekt doprinosi otvaranju novih neto radnih mjesta provedbom ulaganja, odnosno uspostavom reciklažnog dvorišta za rad na tom reciklažnom dvorištu, odnosno doprinosi pokazatelju rezultata RCR01 Stvorena radna mjesta u subjektima s primljenom potporom**  *Kriterijem se vrednuje povećanje radnih mjesta godinu dana nakon ostvarenje rezultata poduzeća s primljenom potporom tj. godinu dana od završetka projekta (isteka razdoblja provedbe).*  *Kriterijem se vrednuje neto broj radnih mjesta, dakle, ne ukupan broj novih radnih mjesta tj. vrednuje se ukupan broj novih radnih mjesta nastalih kao rezultat provedbe projekta umanjen za broj radnih mjesta koji je ukinut kao rezultat provedbe projekta.*  *Definicija (novih) radnih mjesta u skladu je s opisom pokazatelja RCR01.* | 1 bod: do 2 neto nova radna mjesta  2 boda: više od 2 neto nova radna mjesta | Prijavni obrazac (rubrike Opis projekta i Pokazatelji i rezultati) |
| **2. Financijska održivost projekta – odnosi se na strategiju financiranja po završetku provedbe projekta** | | |
| **2.1. Prijavitelj je jasno i kvalitetno obrazložio financijsko-ekonomsku opravdanost i održivost projekta po završetku provedbe (m+5)**  *Prijavitelj je dužan dostaviti financijsku analizu projekta sukladno opisu iz kriterija prihvatljivosti broj 4. (točka 3. ovih Uputa).* | 0 bodova: financijski tok pokazuje da je kumulativ neto primitaka negativan na godišnjoj razini tijekom trajanja provedbe do kraja razdoblja održivosti projekta (5 godina)  2 boda: financijski tok pokazuje da je kumulativ neto primitaka pozitivan na godišnjoj razini tijekom trajanja provedbe do kraja razdoblja održivosti projekta (5 godina) | Financijska analiza |
| **3. Provedbeni kapaciteti prijavitelja - uključuju aspekte financijskih, stručnih, iskustvenih i administrativnih kapaciteta** | | |
| **3.1.  Prijavitelj je osigurao administrativne i operativne kapacitete za upravljanje i provedbu**  *U ovom kriteriju se ocjenjuje raspolaže li Prijavitelj s odgovarajućim ljudskim resursima za upravljanje i provedbu projektnih aktivnosti. Kapaciteti za upravljanje i provedbu mogu biti: djelatnici prijavitelja, partnera i/ili vanjski stručnjaci.*  *Prijavitelj u Prijavnom obrascu opisuje način osiguranja kapaciteta:*   * *Imenovanjem projektnog tima sastavljenog od djelatnika Prijavitelja i/ili Partnera; projektni tim može uključivati više djelatnika za različite aspekte kapaciteta za provedbu (financijskih, računovodstvenih, stručnih, administrativnih …), i/ili* * *vanjske stručnjake pod čime se podrazumijeva usluga savjetovanja za provedbu projekta.*   *U prijavnom obrascu potrebno je u ukratko opisati odgovornosti imenovanih članova projektnog tima i/ili vanjskih stručnjaka za upravljanje i provedbu Projekta.* | 0 – Prijavitelj nema imenovan projektni tim i nema predviđenu ili provedenu nabavu za vanjske stručnjake, odnosno uslugu  2 boda – Prijavitelj ima imenovan projektni tim  i/ili predviđenu ili provedenu nabavu za vanjske stručnjake, odnosno uslugu | Prijavni obrazac (rubrika Metodologija uspostave projektnog tima) |
| **4. Dizajn i zrelost operacije (projekta)** | | |
| **4.1. Doprinos povećanju količine odvojeno prikupljenog otpada u okviru javne usluge na razini područja na kojem se provodi projekt**  *U ovom kriteriju se ocjenjuje razina doprinosa povećanju* ***količine*** *odvojeno prikupljenog otpada u okviru javne usluge na razini područja za koje se provodi u (m+1), odnosno razina doprinosa pokazatelju rezultata RCR47 Reciklirani otpad.* | 1 bod: do 500 tona  2 boda: > 500 tona | Prijavni obrazac (rubrike Opis projekta i Pokazatelji i rezultati) |
| **4.2. Projekt doprinosi preduvjetima da se zaprimljene posebne vrste otpada pripreme za postupke oporabe**  *Prijavitelj je dužan opisati koja količina zaprimljenog otpada je pripremljena za postupak oporabe kako je isti definiran u članku 4.(46) i Dodatku II ZGO-a.* | 0 bodova: nije opisana količina zaprimljenog otpada pripremljenog za postupak oporabe  2 boda: opisana je količina zaprimljenog otpada pripremljenog za postupak oporabe | Prijavni obrazac (rubrika Opis projekta) |
| **4.3. Projekt doprinosi podizanju svijesti javnosti o održivom gospodarenju otpadom, na temelju provedbe edukativno-promotivnih aktivnosti povezanih na temu odvojenog sakupljanja i recikliranja otpada**  *Kriterijem se vrednuje broj izobrazno-informativnih aktivnosti o važnosti sprečavanja nastanka otpada, odvojenom prikupljanju otpada, pravilnom odvajanju/razvrstavanju otpada u kućanstvima u sklopu projektnog prijedloga.* | 1 bod – 1 ili 2 izobrazno-informativnih aktivnosti  2 boda: 3 i više izobrazno-informativnih aktivnosti | Prijavni obrazac (rubrike Opis projekta i Aktivnosti) |
| **5. Promicanje jednakih mogućnosti i socijalne uključenosti** | | |
| **5.1. Doprinos projektnih aktivnost promicanju jednakih mogućnosti, nediskriminacije, ravnopravnosti žena i muškaraca i temeljnih prava**  *Prijavitelj je predvidio i opisao aktivnosti koje pridonose promicanju jednakih mogućnosti, nediskriminacije, ravnopravnosti žena i muškaraca i temeljnih prava, a koje predstavljaju razinu iznad minimalne zakonske obveze:*   * 1. *provedene aktivnosti procjene učinka na načelo ravnopravnosti spolova i načelo nediskriminacije,*   2. *utvrđivanje, primjena i praćenje specifične strategije jednakih mogućnosti vezane za projekt kojom se objedinjuju utvrđene mjere i aktivnosti kojima se potiče sudjelovanje žena na upravljačkoj razini kao i procesima donošenja odluka,*   3. *informativne i komunikacijske aktivnosti koje uključuju uklanjanje stereotipa i promicanje primjera dobre prakse sudjelovanja ranjivih skupina u planiranim aktivnostima.*   *Ocjenjivat će se predviđa li projekt aktivnosti za promicanje jednakih mogućnosti, nediskriminacije, ravnopravnosti žena i muškaraca i temeljnih prava koje osiguravaju doprinos iznad propisanog zakonskog minimuma.*  *Primjeri aktivnosti su:*   * *Izrađena procjena učinka na načelo ravnopravnosti spolova i načelo nediskriminacije prema priloženom formatu* * *aktivnosti kojima se nastoji uspostaviti bolja ravnoteža između poslovnog i privatnog života* * *informativne i komunikacijske aktivnosti kojima se promiču pozitivni primjeri vezano za nediskriminaciju i rodnu ravnopravnost* * *izbjegavanje rodnih i ostalih stereotipa u informativnim i komunikacijskim aktivnostima.* | 0 bodova: nisu predviđene i nisu opisane aktivnosti  1 bod: barem 1 aktivnost je predviđena i opisana  2 boda: > 1 aktivnosti su predviđene i opisane | Prijavni obrazac (rubrike Promicanje ravnopravnosti spolova i/ili Promicanje načela nediskriminacije ) |
| **5.2. Doprinos projektnih aktivnost integraciji i pristupačnosti za osobe s invaliditetom**  *Prijavitelj je predvidio i opisao aktivnosti koje pridonose integraciji i pristupačnosti za osobe s invaliditetom:*   * 1. *promicanja razumne prilagodbe i univerzalnog dizajna, kao i informacijsko-komunikacijske pristupačnosti,*   2. *programa i sadržaja prilagođenih osobama s invaliditetom i osobama smanjene pokretljivosti.*   *Ovim kriterijem ocjenjuju se predviđene aktivnosti kojima se omogućuje da infrastruktura bude pristupačna (univerzalni dizajn), aktivnosti kojima se osigurava da informacije o projektu kao i informacije koje se odnose na korištenje infrastrukture koja je predmet projekta budu pristupačne osobama s invaliditetom na njima dostupnim formatima, koristeći pritom tehnologije prikladne za različite oblike invaliditeta (informacijsko – komunikacijska pristupačnost).*  *Primjeri aktivnosti su:*   * *pristupačna rješenja za korištenje infrastrukture (iznad zakonskog minimuma)* * *informacije o korištenju infrastrukture dostupne u digitalnom obliku jednostavnom za upotrebu (iznad zakonskog minimuma)* * *aktivnosti promidžbe i vidljivosti usmjerene na uključivanje osoba s invaliditetom i ranjivih skupina* * *poslovna suradnja s udrugama osoba s invaliditetom ili zaštitnim i integrativnim radionicama.* * *Osigurane edukacije o pristupačnoj komunikaciji s ranjivim skupinama* * *Izrada plana jednakosti i nediskriminacije.* | 0 bodova: nisu predviđene i nisu opisane aktivnosti  1 bod: barem 1 aktivnost je predviđena i opisana  2 boda: > 1 aktivnosti su predviđene i opisane | Prijavni obrazac (rubrike Razumna prilagodba i univerzalni dizajn i/ili Informacijsko-komunikacijska pristupačnost i/ili Pristupačnost ostalih sadržaja i usluga otvorenih ili namijenjenih javnosti i/ili Pristupačnost infrastrukturi/javnom prijevozu) |
| **6. Promicanje održivog razvoja** | | |
| **6.1. Promicanje održivog razvoja**  *Ovim kriterijem ocjenjuje se promiče li projekt načela održivog razvoja te zaštite okoliša iznad minimalne razine načela „ne čini bitnu štetu“ kroz doprinos barem jednom od okolišnih ciljeva Europske unije:*   1. *Ublažavanje klimatskih promjena (izbjegavanje/smanjenje emisija stakleničkih plinova ili povećanje uklanjanja stakleničkih plinova)* 2. *Prilagodba klimatskim promjenama (smanjenje ili sprečavanje negativnog utjecaja na trenutačnu ili očekivanu buduću klimu ili rizika od takvog negativnog utjecaja)* 3. *Održivo korištenje i zaštita vodnih i morskih resursa* 4. *Prelazak na kružno gospodarstvo (s naglaskom na ponovnu uporabu i recikliranje resursa)* 5. *Sprečavanje i kontrola onečišćenja* 6. *Zaštita i obnova biološke raznolikosti i ekosustava.*   *Primjeri doprinosa:*   * *Smanjenje potrošnje energije kroz mjere energetske učinkovitosti – iskazati trenutne vrijednosti potrošnje energije u odnosu na očekivano stanje nakon završetka projekta* * *Povećanje ponovne uporabe resursa – istaknuti trenutne vrijednosti u smislu količina sirovine ili materijala te kvantificirati količine koje će zbog provedbe projekta biti ponovno upotrijebljene ili reciklirane (npr. korištenje građevinskog otpada za potrebe projekta).* | 0 bodova: ne doprinosi okolišnim ciljevima EU-a  1 bod: doprinosi barem 1 okolišnom cilju EU-a  2 boda: > 1 okolišnom cilju EU-a doprinosi | Prijavni obrazac (rubrika Doprinos načelu „ne čini bitnu štetu“) |
| **6.2. Zelena tranzicija i održivost**  *Ovim kriterijem se ocjenjuje da li projektni prijedlog predviđa elemente održivosti kao dijela obrazovnih programa, npr. usmjeravanje na određenu temu povezanu sa zelenom tranzicijom.* | 0 bodova: informativno-obrazovne aktivnosti ne predviđaju elemente održivosti  1 bod: barem 1 informativno-obrazovna aktivnost predviđa elemente održivosti  2 boda: > 1 jedne informativno-obrazovna aktivnost predviđaju elemente održivosti | Prijavni obrazac (rubrika Opis projekta) |
| **7. Povezanost s drugim projektima relevantnima za predmetni sektor** | | |
| **7.1. Povezanost s drugim projektima**  *Ovim kriterijem se ocjenjuje u kojoj mjeri je operacija (projekt) povezana sa drugim predviđenim operacijama/projektima u okviru prioriteta Pravedne tranzicije (ili u okviru drugog prioriteta, ako je primjenjivo) i/ili u kojoj mjeri projekt integrira više sektorskih tema, odnosno, inicijativa javnih politika. i/ili u kojoj mjeri projekt je povezan s drugim projektima u relevantnom sektoru.*  *Projektni prijedlog treba sadržavati jasan opis povezanosti i integriranosti izgradnje RD s ostalim komponentama sustava gospodarenja otpadom na relevantnom području obuhvata (npr. sortirnice, kompostane , odlagališta ..).* | 0 bod: nije opisana povezanost i integriranost projekta  2 boda: opisana je povezanost i integriranost projekta | Prijavni obrazac (rubrika Opis projekta) |

Projektni prijedlog mora ostvariti propisani minimalni broj bodova kako bi bio upućen u sljedeću fazu postupka dodjele. Projektni prijedlozi koji ne ostvare minimalan bodovni prag ukupno ostvarenih bodova neće biti dalje razmatrani i isključiti će se iz postupka dodjele.

Projektni prijedlog mora ostvariti minimalno 13 bodova, a da bi bio prihvatljiv za financiranje.

Kvaliteta projektnog prijedloga se ocjenjuje uzimajući u obzir aktivnosti koje su prihvatljive.

U slučaju kada je projektni prijedlog istodobno ocijenio pozitivno jedan ocjenjivač, a negativno drugi ocjenjivač tj. kada je u jednom slučaju projektni prijedlog ocijenjen pozitivno odnosno ocjena minimalno iznad bodovnog praga a u drugom negativno odnosno ispod bodovnog praga prema ukupnom broju bodova projektnog prijedloga, primjenjuje se uvođenje trećeg ocjenjivača kako slijedi:

Nakon što treći ocjenjivač ocijeni projektni prijedlog, utvrđuje se je li treći ocjenjivač ocijenio projektni prijedlog ocjenom (ukupnim brojem bodova) iznad bodovnog praga ili ispod bodovnog praga.

1. Pozitivna ocjena trećeg ocjenjivača odnosno ocjena iznad bodovnog praga

Ukoliko je treći ocjenjivač ocijenio projektni prijedlog ocjenom iznad bodovnog praga nužnog za prolazak tj. pozitivno, zaključuje se da su dva od tri ocjenjivača ocijenila projektni prijedlog iznad bodovnog praga tj. pozitivno. Za taj se projektni prijedlog utvrđuje broj bodova na način da se izračuna prosjek bodova koje su dodijelili ocjenjivači koji su projektni prijedlog ocijenili pozitivno, dok se ocjena ocjenjivača koji je projektni prijedlog ocijenio ispod bodovnog praga tj. negativno ne računa.

1. Negativna ocjena trećeg ocjenjivača odnosno ocjena ispod bodovnog praga

Ukoliko je treći ocjenjivač ocijenio projektni prijedlog ocjenom ispod bodovnog praga tj. negativno, projektni prijedlog isključuje se iz postupka dodjele bespovratnih sredstava. Za navedeni projektni prijedlog broj bodova utvrđuje se na način da se izračuna prosjek bodova dodijeljenih od dva ocjenjivača koji su projektni prijedlog ocijenili ispod bodovnog praga tj. negativno, dok se ocjena ocjenjivača koji je projektni prijedlog ocijenio iznad bodovnog praga tj. pozitivno ne računa

**3. FAZA/ AKTIVNOST UNUTAR JEDINSTVENE FAZE - Provjera prihvatljivosti troškova**

PTPO provodi provjeru prihvatljivosti troškova projektnih prijedloga ispunjavajući **Kontrolnu listu za provjeru prihvatljivosti troškova** (Prilog 1.3. Poziva).

Prilikom provjere prihvatljivosti troškova, ako je to potrebno radi osiguravanja da se provede odgovarajući postupak, prethodno će se od prijavitelja zatražiti dodatne informacije, podatci i/ili dokumentacija. Ako prijavitelj ne dostavi zatraženo ili ne dostavi u za to ostavljenom roku, ili pak ne osigura biti ili odbija biti na raspolaganju za komunikaciju u navedenom pogledu, troškovi se smatraju neprihvatljivima i uklanjaju iz proračuna projektnog prijedloga. Ako je to opravdano, i uz obvezu osiguravanja načela jednakog postupanja prema svim prijaviteljima, s prijaviteljem se mogu raspraviti pojedine stavke proračuna (predložene iznose uz pojedinu stavku kao i opravdanost pojedinih stavki proračuna, a posebice ako je potrebno potkrijepiti ili pojasniti okolnosti kojima se opravdava potreba i financijska vrijednost pojedine stavke, ostavljajući mu za navedeno primjereni rok (prema okolnostima slučaja)). Ako prijavitelj ne dostavi zatraženo ili ne dostavi u za to ostavljenom roku, ili pak ne osigura biti ili odbija biti na raspolaganju za komunikaciju u navedenom pogledu, troškovi se smatraju neprihvatljivima i uklanjaju iz proračuna projektnog prijedloga.

Ispravci proračuna poduzimaju se u opsegu u kojemu se ne utječe na rezultate prethodnih faza dodjele odnosno kojim se ne mijenjaju aktivnosti za koje je tijekom provjere prihvatljivosti projekta i aktivnosti te ocjene kvalitete utvrđeno da su prihvatljive, opseg i ciljevi predloženog projektnog prijedloga te ne mogu dovesti do povećanja iznosa sredstava koji se dodjeljuju prijavitelju u odnosu na ono što je zahtijevano projektnim prijedlogom.

**4. FAZA/ AKTIVNOST – Završetak postupka dodjele i odluka o financiranju**

Prijavitelj se o rezultatima postupka dodjele obavještava odlukom o statusu projektnog prijedloga. Odluku o statusu projektnog prijedloga donosi čelnik SAFU-a.

UT odlučuje o financiranju projektnih prijedloga na temelju rezultata postupka dodjele. Ako je projektni prijedlog udovoljio svim pretpostavkama Poziva donosi se odluka o financiranju te se sklapa ugovor. Odluku o financiranju donosi čelnik MRRFEU-a.

Prije donošenja odluke o financiranju UT provjerava je li došlo do promjena ili okolnosti koje utječu na pravilnost dodjele i donošenje odluke o financiranju.

U slučaju da se odluka o financiranju ne donese zbog nastupa novih okolnosti, odluka o statusu projektnog prijedloga se ukida. Na navedenu odluku Prijavitelj ima pravo izjaviti pravni lijek.

**Ostale odredbe vezano za provedbu postupka dodjele**

**Obavještavanje prijavitelja:**

Prijavitelj se o rezultatima postupka dodjele obavještava odlukom o statusu projektnog prijedloga, čime ih se obavještava:

* da je projektni prijedlog odabran za financiranje, ako je riječ o uspješnom prijavitelju ili
* da je projektni prijedlog isključen iz daljnjeg postupka dodjele, uz pripadajuće obrazloženje i razloge, ako je riječ o neuspješnom prijavitelju.

S obzirom na to da se postupak dodjele provodi kroz jednu objedinjenu fazu, kao pravilo se primjenjuje to da se Prijavitelj obavještava o statusu projektnog prijedloga samo jednom na kraju provedbe aktivnosti / pod-faza 1.-3., dok se po završetku provedbe aktivnosti / pod – faze 4. Prijavitelje obavještava putem Odluke o financiranju. Međutim, moguće je Prijavitelju poslati više obavijesti kojim ga se obavještava o napretku postupka dodjele u odnosu na njegov projektni prijedlog, bilo na zahtjev samog Prijavitelja ili ako to ocjeni potrebnim SAFU.

Ako projektni prijedlog nije udovoljio nekim od pretpostavki unutar faze (primjerice utvrđeno je da Prijavitelj nije prihvatljiv prema Pozivu), ne provode se ostale aktivnosti unutar faze kao primjerice provjera prihvatljivosti projekta.

**Osiguranje dostupnosti informacija o postupku dodjele:**

Primjenjuje se Zakon o pravu na pristup informacijama (Narodne novine, br. 25/13, 85/15 i 69/22). Zahtjevi prijavitelja za dostavom informacija ne utječu na postupak dodjele.

**Pojašnjenja tijekom postupka dodjele:**

Postupak pojašnjavanja provodi se uvažavajući načelo jednakog tretmana i razmjernosti. Postupak pojašnjavanja ne bi se trebao provoditi ako zahtijevane aktivnosti nisu razmjerne cilju koji se nastoji postići.

Zahtjevi za pojašnjenjem Prijavitelju će biti dostavljeni te je na njih obavezan odgovoriti putem informacijskog sustava eKohezija. SAFU ima pravo isključiti projektni prijedlog iz postupka dodjele ako potrebni dokumenti/podaci nedostaju, ako nisu potpuni, ili ako na zahtjev nije dostavljeno pojašnjenje unutar zadanog roka.

Prijavitelju nije dozvoljeno dostavljati ispravke ili dopune projektne dokumentacije na vlastitu inicijativu nakon podnošenja projektnog prijedloga.

Pojašnjavati se može i dopunom dokumenata, no postupak pojašnjavanja mora se na jednaki način primijeniti prema svim prijaviteljima, bez dovođenja u prednost pojedinog prijavitelja. U postupku dodjele u kojem nema natjecanja među prijaviteljima, moguće je postupak pojašnjavanja provoditi i s ciljem osiguravanja usklađenosti s uvjetima PDP.

# 11. Povlačenje projektnog prijedloga

Prijavitelj može povući svoj projektni prijedlog iz postupka dodjele do trenutka potpisivanja ugovora na sljedeći način: slanjem obavijesti o povlačenju projektnog prijedloga kroz informacijski sustav. Povlačenje projektnog prijedloga smatra se završetkom postupka dodjele, bez potrebe donošenja posebnog akta.

# 12. Sklapanje ugovora

Prijavitelj je obvezan bez odgađanja, po pozivu UT i u roku koji UT odredi sklopiti ugovor. Ugovor potpisuju UT, PTPO, prijavitelj (korisnik). Prijavitelju se dostavljaju tri potpisana primjerka koje potpisuje te nakon potpisivanja dostavlja dva primjerka PTPO, a jedan primjerak zadržava za sebe. Ako prijavitelj ne postupi na opisani način, odnosno u zadanom roku, smatra se da je od sklapanja ugovora odustao. Ako je prijavitelj zapirimo izvornike ugovora na potpis te je od sklapanja ugovora odustao, obvezan je iste vratiti PTPO, bez odgađanja.

U skladu sa zahtjevom UT, prijavitelj je obvezan dostaviti izjavu kojom potvrđuje da u odnosu na podatke dostavljene u projektnom prijedlogu:

* nisu nastupile okolnosti koje utječu ili mogu utjecati na ispravnost postupka dodjele ili samu dodjelu bespovratnih sredstava i
* da su provedbeni kapaciteti korisnika nepromijenjeni.

Ugovor se neće sklopiti ako su nastale ili su utvrđene okolnosti koje utječu ili mogu utjecati na ispravnost postupka dodjele ili samu dodjelu bespovratnih sredstava.

# 13. Prigovori

**Prigovor u postupku odabira operacija/projekata** izjavljuje se u skladu sa sljedećim pravilima:

Prijavitelj može na odluku o statusu projektnog prijedloga te odluku o financiranju izjaviti prigovor čelniku Upravljačkog tijela, odnosno ministru regionalnoga razvoja i fondova Europske unije:

1. ako smatra da je tijekom postupka odabira operacija/projekata (postupka dodjele bespovratnih sredstava – u tekstu se rabi termin postupak odabira operacija/projekata) postupanjem ili propuštanjem postupanja nadležnog tijela njegov projektni prijedlog neosnovano isključen iz postupka odabira operacija/projekata

2. u slučaju kada njegov projektni prijedlog nije isključen iz postupka odabira operacija/projekata, ako smatra da nadležno tijelo tijekom tog postupka nije postupilo u skladu s pravilima poziva.

U prigovoru se ne mogu iznositi nove činjenice i novi dokazi u odnosu na postupak odabira operacija/projekata.

Prigovor se može izjaviti u roku 15 dana od dana primitka odluke o statusu projektnog prijedloga, odnosno odluke o financiranju. Prigovor na pojedinu odluku o statusu projektnog prijedloga, odnosno odluku o financiranju ne odgađa postupanje nadležnih tijela po Pozivu te na dodjeljivanje sredstava u okviru Poziva.

Prijavitelj se može odreći prava na prigovor u pisanom obliku od dana primitka odluke o statusu projektnog prijedloga, odnosno odluke o financiranju do dana isteka roka za izjavljivanje prigovora.

Prijavitelj može odustati od prigovora sve do otpreme rješenja o prigovoru.

Kad prijavitelj odustane od izjavljenog prigovora, postupak u povodu prigovora obustavit će se rješenjem.

Odricanje ili odustanak od prigovora ne mogu se opozvati.

Rješenje o prigovoru donosi čelnik Upravljačkog tijela, odnosno ministar regionalnoga razvoja i fondova Europske unije u roku 30 dana od dana zaprimanja prigovora, na temelju prijedloga nadležne ustrojstvene jedinice Upravljačkog tijela.

Nadležna ustrojstvena jedinica Upravljačkog tijela može, po potrebi, u postupak rješavanja po izjavljenom prigovoru ili više njih, uključiti i druge osobe, kao što su stručnjaci u određenom području.

O izjavljenom prigovoru u Upravljačkom tijelu rješava nadležna ustrojstvena jedinica koja predlaže odluku o izjavljenom prigovoru čelniku tijela.

U svakom slučaju, osoba koja sudjeluje u postupku rješavanja po izjavljenom prigovoru se izuzima iz postupka ako je:

- s prijaviteljem ili korisnikom ili partnerom (podnositeljem prigovora) ili osobom ovlaštenom za zastupanje prijavitelja ili korisnika ili partnera u bliskom osobnom odnosu i to srodnik po krvi u uspravnoj liniji, u pobočnoj liniji do četvrtog stupnja zaključno, bračni drug ili srodnik po tazbini do drugog stupnja zaključno, i po prestanku braka

- prijavitelj ili korisnik ili partner, suovlaštenik, suobveznik, ili osoba ovlaštena za zastupanje prijavitelja ili korisnika ili partnera

- s prijaviteljem, korisnikom ili partnerom ili osobom ovlaštenom za zastupanje prijavitelja, odnosno korisnika ili partnera u odnosu skrbnika, posvojenika ili posvojitelja.

Upravljačko tijelo ispitat će je li prigovor dopušten, pravodoban i izjavljen od ovlaštene osobe.

Ako prigovor nije dopušten ili pravodoban ili izjavljen od ovlaštene osobe, odbacit će se rješenjem.

Kad Upravljačko tijelo utvrdi da je prigovor dopušten, pravodoban i izjavljen od ovlaštene osobe, navodi prigovora razmotrit će se te će se ispitati odluka o statusu projektnog prijedloga odnosno odluka o financiranju koja se prigovorom pobija.

O osnovanosti prigovora rješava se na temelju činjenica utvrđenih u postupku donošenja odluke o statusu projektnog prijedloga, odnosno odluke o financiranju.

Kad Upravljačko tijelo ocijeni da je prigovor osnovan jer u postupku donošenja odluke o statusu projektnog prijedloga, odnosno odluke o financiranju činjenice nisu u potpunosti utvrđene ili su pogrešno utvrđene ili je nadležno tijelo pogrešno primijenilo odredbe poziva ili drugih propisa, Upravljačko tijelo će rješenjem usvojiti prigovor i:

* ukinuti pobijanu odluku o statusu projektnog prijedloga, odnosno odluku o financiranju te će naložiti nadležnom tijelu da ponovno razmotri projektni prijedlog i odluči o njegovom statusu, obrazlažući u kojem dijelu i zbog kojih razloga je postupak potrebno upotpuniti odnosno o kojim je odredbama poziva ili drugih propisa potrebno voditi računa (rješavajući o prigovoru na odluku o statusu projektnog prijedloga, odnosno odluku o financiranju).
* poništiti ako to zahtijeva priroda stvari i posljedice koje nastaju poništenjem.

U rješenju kojim se usvaja prigovor i ukida, odnosno poništava odluka o statusu projektnog prijedloga, umjesto naloga nadležnom tijelu za provođenjem ponovljenog postupka, može se, odnosno utvrditi će se da će odluku o statusu projektnog prijedloga donijeti Upravljačko tijelo.

Kada se ocijeni da su u postupku donošenja odluke o statusu projektnog prijedloga, odnosno odluke o financiranju činjenice potpuno i pravilno utvrđene te da je nadležno tijelo pravilno primijenilo odredbe poziva ili drugih pravila, rješenjem će se odbiti prigovor kao neosnovan.

Protiv rješenja čelnika Upravljačkog tijela o izjavljenom prigovoru može se pokrenuti upravni spor pred nadležnim upravnim sudom.

Prigovor se podnosi putem pošte ili ovlaštenog pružatelja poštanskih usluga na adresu Ministarstvo regionalnoga razvoja i fondova Europske unije, Miramarska cesta 22, Zagreb.

Prigovor se podnosi predajom pismena neposredno u službenom prijamnom uredu Upravljačkog tijela, s potvrdom o zaprimanju, na adresu: Ministarstvo regionalnoga razvoja i fondova Europske unije, Miramarska cesta 22, Zagreb.

Smatra se da je prigovor podnesen u roku ako je prije isteka roka zaprimljen u tijelu kojem je trebao biti predan. Kad je prigovor upućen poštom preporučeno ili predan ovlaštenom pružatelju poštanskih usluga, dan predaje pošti, odnosno ovlaštenom pružatelju poštanskih usluga smatra se danom predaje tijelu kojem je upućeno.

Prigovor se podnosi elektroničkim putem na [e-pisarnica@mrrfeu.hr](mailto:e-pisarnica@mrrfeu.hr). Ministarstvo regionalnoga razvoja i fondova Europske unije potvrđuje primitak. Prigovor se smatra podnesenim u trenutku kada je zabilježen na poslužitelju za slanje elektroničkih poruka.

Prigovor mora biti razumljiv i sadržavati sve što je potrebno da bi se po njemu moglo postupiti, osobito naziv tijela kojem se upućuje, naznaku odluke na koju se izjavljuje naziv / ime i prezime, OIB te adresu prijavitelja, ime i prezime te adresu osobe po zakonu ili punomoći ovlaštene za zastupanje, OIB, naziv i referentni broj poziva, razloge izjavljivanja prigovora, potpis prijavitelja, ili osobe po zakonu ili punomoći ovlaštene za njihovo zastupanje. Prigovoru mora biti priložena punomoć kao ovlast za zastupanje i dokumentacija kojom se dokazuju navodi iznijeti u prigovoru.

Ako prigovor sadrži nedostatak koji onemogućuje postupanje po prigovoru, odnosno ako je nerazumljiv ili nepotpun, prijavitelja će se na to upozoriti i odredit će se rok u kojem je nedostatak potrebno otkloniti, uz upozorenje da ako se nedostaci ne otklone u zadanom roku, prigovor se neće uzeti u razmatranje i rješenjem se odbacuje.

Prijavitelju, u odnosu na kojeg je u postupku odabira operacija/projekata utvrđeno da mu mogu biti dodijeljena bespovratna sredstva, nadležno tijelo nudi potpisivanje izjave o odricanju od prava na prigovor. Pri tome, prijavitelju će se pojasniti razlozi postojanja takve mogućnosti, posebice prednosti u odnosu na njegova prava (potpisivanje ugovora prije isteka roka mirovanja).

U skladu s načelom jednakog postupanja, potpisivanje predmetne izjave omogućava se svakom prijavitelju u odnosu na kojega su za navedeno ispunjene pretpostavke.

NAPOMENA: U rok koji je ovim Uputama određen kao rok trajanja Poziva ne uračunava se rok mirovanja koji obuhvaća razdoblje unutar kojeg se prijavitelju dostavlja odluka o statusu projektnog prijedloga, te rok u kojem prijavitelj može izjaviti prigovor. Ako je prigovor izjavljen, u rok koji je ovim Uputama određen kao rok trajanja Poziva ne uračunava se rok u kojem se po prigovoru rješava.

ADRESA UPRAVLJAČKOG TIJELA: Ministarstvo regionalnoga razvoja i fondova Europske unije, Miramarska cesta 22, 10 000, Zagreb

# 14. Pritužbe na Fondove

Pritužba na Fondoveširi je pojam u odnosu na prigovore te osim prigovora obuhvaća sve ostale pritužbe sukladno članku 69. stavku 7. Uredbe (EU) 2021/1060.Na pritužbe se primjenjuju sljedeća pravila:

O pritužbi na Fondove koja ne predstavlja prigovor u skladu s ovim Pozivom, čelnik tijela, odnosno ministar regionalnoga razvoja i fondova Europske unije donosi rješenje u roku 15 dana od dana zaprimanja pritužbe. Na podnošenje, odnosno zaprimanje pritužbe primjenjuju se odredbe koje se primjenjuju na prigovor.

Ako se radi o pritužbi koja po sadržaju predstavlja zahtjev za pojašnjenjem, ili je općenito takve naravi da ne zahtjeva donošenje rješenja, čelnik tijela odnosno ministar regionalnoga razvoja i fondova Europske unije rješava na drugi odgovarajući način (primjerice upućivanjem službenog pojašnjenja).

# 15. Posebne obveze prijavitelja vezane uz načelo izbjegavanja sukoba interesa izvan postupka nabave

S obzirom na to da je riječ o Pozivu:

* u okviru kojega se financiraju projekti koji potencijalno uključuju aktivnosti zapošljavanja osoblja u okviru projekta, a prijavitelj je tijelo javne vlasti i/ili
* koji potencijalno obuhvaća bilo koji postupak prijavitelja koji je tijelo javne vlasti, koji prema pravilima nabave ne predstavlja postupak nabave, a odnosi se na izbor krajnjih primatelja bespovratnih sredstava Programa, odnosno osobe koje će imati određenu korist od provedbe operacije/projekta (npr. primiti školarinu),

provjerava se jesu li fizičke osobe koje obavljaju odabir (npr. članovi odbora za zapošljavanje ili dodjelu školarine i sl. ili čelnik tijela javne vlasti (prijavitelja) koje izabire privatnog partnera ili odbor ili osoba koja obavlja odabir krajnjeg primatelja sredstava) potpisale najmanje izjavu o nepristranosti i nepostojanju sukoba interesa, pri čemu se provjera postojanja i istinitosti danih izjava provjerava.

Obveza je odgovornih fizičkih osoba u prijavitelju potpisati izjavu o nepristranosti i nepostojanju sukoba interesa.

# Zaštita osobnih podataka

Zaštita osobnih podataka temelji se na Uredbi (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka), te odredbama Zakona o provedbi Opće uredbe o zaštiti podataka (NN 42/18).

Pravna osnova za obradu osobnih podataka prikupljenih u svrhu prijave i identifikacije, izrade i podnošenja projektnog prijedloga, provedbe postupka dodjele bespovratnih sredstava je sklapanje i izvršavanje ugovora u skladu s točkom b) stavka 1. članka 6. Opće uredbe o zaštiti osobnih podataka. Također, obrada osobnih podataka iz svih utvrđenih svrha nužna je radi poštivanja pravnih obveza voditelja obrade u skladu s točkom c) stavka 1. članka 6. Opće uredbe o zaštiti osobnih podataka te radi izvršavanja zadaće od javnog interesa i pri izvršavanju službene ovlasti voditelja obrade u skladu s točkom e) stavka 1. članka 6. Opće uredbe o zaštiti osobnih podataka.

Kategorije ispitanika:

1. Prijavitelj na postupke dodjele bespovratnih sredstava i korisnik ugovora o dodjeli bespovratnih sredstava

2. Osoba ovlaštena za zastupanje prijavitelja, odnosno korisnika

3. Službena osoba koja obavlja poslove pripreme, praćenja i upravljanja postupcima dodjele bespovratnih sredstava i provedbe ili praćenja ugovora o dodjeli bespovratnih sredstava

4. Osoba koja je posebno ovlaštena za sudjelovanje u pojedinim postupcima dodjele (primjerice vanjski stručnjak)

5. Partneri prijavitelja, odnosno partneri korisnika u postupku dodjele bespovratnih sredstava odnosno odabira operacija/projekata i provedbi ugovora o dodjeli bespovratnih sredstava

6. Osoba ovlaštena za zastupanje partnera prijavitelja, odnosno partnera korisnika

7. Osobe koje su u projektnom prijedlogu/prijavi navedene kao sudionici u provedbi projekta, odnosno sudjeluju u provedbi projekta

8. Stvarni vlasnici prijavitelja i partnera prijavitelja i stvarni vlasnici korisnika i partnera korisnika kako su definirani Zakonom o sprječavanju pranja novca i financiranja terorizma (NN 108/17, 39/19 i 151/22).

Ispitanicima se smatraju i druge osobe kako je to navedeno u obavijesti o obradi osobnih podataka koja se nalazi na sljedećoj poveznici (obavijest pruža detaljniji prikaz obrade osobnih podataka u informacijskom sustavu): <https://ekohezija.gov.hr/Mis/Content/Obavijest%20o%20obradi%20osobnih%20podataka%20-%20eKohezija.pdf?v=133477238107080272>.

Ne obrađuju se posebne kategorije osobnih podataka, a kategorije osobnih podataka koji se prikupljaju i obrađuju u okviru projektnog prijedloga i operacije/projekta te ugovora o dodjeli bespovratnih sredstava su:

* podaci prijavitelja, odnosno korisnika te partnera prijavitelja, odnosno partnera korisnika
  + identifikacijski podaci: ime, prezime, OIB
  + kontakt podaci: adresa, adresa e-pošte, broj mobitela, ako je naveden
* podaci osobe ovlaštene za zastupanje prijavitelja, odnosno korisnika te partnera prijavitelja, odnosno partnera korisnika
  + identifikacijski podaci: ime, prezime, OIB
  + kontakt podaci: adresa, adresa e-pošte, broj mobitela, ako je naveden
  + ostali podaci kojima se utvrđuje ovlaštenost fizičke osobe za zastupanje, podaci o zaposlenju, radni status te ostali podatci koji su u skladu Pozivom i ugovorom o dodjeli bespovratnih sredstava neophodni za obavljanje uloge ovlaštene osobe
* podaci službene osobe koja obavlja poslove pripreme, praćenja i upravljanja postupcima dodjele bespovratnih sredstava i provedbe ili praćenja ugovora o dodjeli bespovratnih sredstava
  + identifikacijski podaci: ime, prezime, OIB
  + kontakt podaci: adresa e-pošte, broj mobitela, ako je naveden
  + podaci o zaposlenju, radni status te ostali uvjeti neophodni za obavljanje uloge službene osobe
* podaci osobe koja je posebno ovlaštena za sudjelovanje u pojedinim postupcima dodjele (primjerice vanjski stručnjak)
  + identifikacijski podaci: ime, prezime, OIB
  + kontakt podaci: adresa, adresa e-pošte, broj mobitela
  + podaci o zaposlenju, radni status te ostali uvjeti neophodni za obavljanje radnji u postupcima dodjele
* podaci osobe koje su u projektnom prijedlogu/prijavi navedene kao sudionici u provedbi projekta, odnosno sudjeluju u provedbi projekta
  + identifikacijski podaci: ime, prezime, OIB
  + ostali podaci: plaća te ostali podaci koji se dostavljaju u postupku dodjele bespovratnih sredstava i/ili u postupku izvršavanja ugovora o dodjeli bespovratnih sredstava u skladu s Pozivom i/ili ugovorom o dodjeli bespovratnih sredstava.

Ostali podaci i detaljnije informacije o obradi u informacijskom sustavu, navedeni su u obavijesti o obradi osobnih podataka koja je navedena na gore citiranoj poveznici.

Osobni podaci prikupljaju se i obrađuju u svrhu prijave i identifikacije, izrade i podnošenja projektnog prijedloga, provedbe postupka dodjele bespovratnih sredstava, sklapanja i izvršavanja ugovora, provedbe revizije postupaka odabira, postupaka dodjele bespovratnih sredstava i izvršavanja ugovora o dodjeli bespovratnih sredstava te u svrhu provođenja vrednovanja provedbe programa iz područja teritorijalnih ulaganja i pravedne tranzicije za financijsko razdoblje 2021.-2027. Ako se takvi podatci ne pruže, posljedica je nemogućnost sudjelovanja u postupku dodjele bespovratnih sredstava i sklapanja ugovora o dodjeli bespovratnih sredstava.

Navedeni osobni podaci se mogu razmjenjivati:

* između tijela sustava upravljanja i kontrole korištenja sredstava programa iz područja teritorijalnih ulaganja i pravedne tranzicije za financijsko razdoblje 2021.-2027. koja su nadležna za specifični cilj iz kojeg se projekt sufinancira (uključuje PTOO, PTPO te KT i UT- za sve specifične ciljeve navedenog programa)
* između tijela sustava upravljanja i kontrole korištenja sredstava programa iz područja teritorijalnih ulaganja i pravedne tranzicije za financijsko razdoblje 2021.-2027. koja su nadležna za specifični cilj iz kojeg se projekt sufinancira (uključuje PTOO i PTPO te KT i UT- za sve specifične ciljeve navedenog programa) te sektorski nadležnog tijela, odnosno tijela državne uprave iz članka 6. stavka 3. Uredbe VRH
* između tijela sustava upravljanja i kontrole korištenja sredstava programa iz područja teritorijalnih ulaganja i pravedne tranzicije za financijsko razdoblje 2021.-2027. koja su nadležna za specifični cilj iz kojeg se projekt sufinancira (uključuje PTOO i PTPO te KT i UT- za sve specifične ciljeve navedenog programa) i tijela koja su ovlaštena provoditi reviziju (Tijelo za reviziju iz članka 5. Uredbe VRH, Europska komisija, Europski revizorski sud, OLAF, EPPO i drugi revizor kojeg su ta tijela za navedeno ovlastila) te Tijelom nadležnim za računovodstvenu funkciju iz članka 4. Uredbe VRH.
* između tijela sustava upravljanja i kontrole korištenja sredstava programa iz područja teritorijalnih ulaganja i pravedne tranzicije za financijsko razdoblje 2021.-2027. koja su nadležna za specifični cilj iz kojeg se projekt sufinancira (uključuje PTOO i PTPO te KT i UT- za sve specifične ciljeve navedenog programa) te osoba koje su ta tijela angažirala/ovlastila za izvršenje usluga vezano za potrebu ili obvezu obavljanja aktivnosti u okviru njihovih funkcija.

Svaki od navedenih primatelja osobnih podataka ima pristup samo onim podacima za koje je nadležan prema Uredbi o tijelima u sustavu upravljanja i kontrole za provedbu programa iz područja teritorijalnih ulaganja i pravedne tranzicije za financijsko razdoblje 2021.-2027. (NN 96/22) i ugovoru o dodjeli bespovratnih sredstava i primjenjivim pravilima Unije. Tijela jave vlasti koja mogu primiti osobne podatke u okviru određene istrage u skladu s pravom Unije ili države članice ne smatraju se primateljima, a obrada tih osobnih podataka obavlja se u skladu s primjenjivim pravilima zaštite osobnih podataka, prema svrhama obrade.

Podaci Ministarstva regionalnoga razvoja i fondova Europske unije kao voditelja obrade: Miramarska 22, 10 000 Zagreb, OIB: 69608914212, kontakt tel.: 01 6400 600.

Kontakt podaci službenika za zaštitu podataka: [ouzp@mrrfeu.hr](mailto:ouzp@mrrfeu.hr).

Pristup osobnim podacima je ograničen samo na osobe koje obavljaju poslove za koje je pristup osobnim podacima nužan.

Nad osobnim podacima ne provodi se dodatna obrada i profiliranje već se podaci, provjeravaju automatizirano (u slučaju povezanih registara s informacijskim sustavom) i ručno. Ispitanik nema pravo da se na njega ne odnosi odluka koja se temelji isključivo na automatiziranoj obradi s obzirom da je donošenje navedene odluke potrebno za sklapanje i/ili izvršavanje ugovora o dodjeli bespovratnih sredstava.

Prava u zaštiti osobnih podataka:

* pravo na pristup svojim osobnim podacima koje obuhvaća pravo zahtijevati potvrdu obrađuju li se osobni podatci koji se odnose na njega te, ako se takvi podatci obrađuju, pravo zahtijevati pristup osobnim podacima i informacije o obradi, kao i pravo dobiti kopiju osobnih podataka koji se obrađuju. Za sve dodatne kopije koje zatraži ispitanik može se naplatiti razumna naknada administrativnih troškova.
* pravo na ispravak netočnih i nadopunu nepotpunih osobnih podataka koji se na njega odnose
* pravo na brisanje osobnih podataka koji se na njega odnose, ako takvi podaci više nisu nužni u odnosu na svrhe za koje su prikupljeni ili na drugi način obrađeni, ako su nezakonito obrađeni, ili nakon isteka roka čuvanja podataka
* pravo na ograničenje obrade osobnih podataka koji se na njega odnose, ako ispitanik osporava točnost osobnih podataka, na razdoblje kojem se voditelju obrade omogućuje provjera točnosti osobnih podataka, ako je obrada nezakonita i ispitanik se protivi brisanju osobnih podataka te umjesto toga traži ograničenje njegove uporabe, ako voditelj obrade više ne treba podatke za potrebe obrade, ali ih ispitanik traži radi postavljanja, ostvarivanja ili obrane pravnih zahtjeva.
* pravo uložiti prigovor u slučaju svoje posebne situacije na obradu osobnih podataka koji se na njega odnose u skladu s točkom e) stavka 1. članka 6. Opće uredbe o zaštiti osobnih podataka i ako se osobni podatci obrađuju u svrhe znanstvenog ili povijesnog istraživanja ili u statističke svrhe, osim ako je obrada nužna za provođenje zadaće koja se obavlja zbog javnog interesa.
* pravo podnijeti pritužbu odnosno zahtjev za utvrđivanje povrede prava Agenciji za zaštitu osobnih podataka sukladno odredbama Zakona o provedbi Opće uredbe o zaštiti podataka.

Prava se mogu ostvariti podnošenjem zahtjeva za ostvarivanjem prava na obrascu zahtjeva za ostvarivanje prava ispitanika dostupnom na mrežnim stranicama PTPO: <https://www.safu.hr/obavijest-o-obradi-osobnih-podataka-hr/> na kontakt adresu službenika za zaštitu osobnih podataka:

SAFU (PTPO): [osobni.podaci@safu.hr](mailto:osobni.podaci@safu.hr)

MRRFEU: [zppi@mrrfeu.hr](mailto:zppi@mrrfeu.hr)

UT i PTPO dužno je na zahtjev ispitanika odgovoriti bez nepotrebnog odgađanja, a najkasnije u roku od mjesec dana od dana primitka zahtjeva, pri čemu se navedeni rok može produljiti za dodatna dva mjeseca, uzimajući u obzir složenost i broj zahtjeva. O produljenju roka i razlozima za produljenje ispitanike se obavještava bez odgode. Ako nadležno tijelo ne postupi po zahtjevu ispitanika bez odgode i najkasnije mjesec dana od dana primitka zahtjeva, izvješćuje ispitanika o razlozima zbog kojih nije postupio i o mogućnosti podnošenja pritužbe nadzornom tijelu i traženja pravnog lijeka.

Sve informacije koje se ispitanicima pružaju u odnosu na zahtjeve za ostvarivanjem prava pružaju se bez naknade, ali ako nadležno tijelo (UT/PTPO) zaprima neutemeljene ili pretjerane zahtjeve istog ispitanika, posebice ako se učestalo ponavljaju, zadržava pravo naplatiti razumnu naknadu administrativnih troškova nastalih prilikom pružanja informacija i postupanja po zahtjevu ili odbiti postupiti po zahtjevu.

U slučaju povrede osobnih podataka, o kojoj ima neposrednih saznanja ili o kojoj je obaviješteno, a koja će vjerojatno prouzročiti visok rizik za prava i slobode pojedinaca, Upravljačko tijelo je u obvezi obavijestiti ispitanika o povredi osobnih podataka sukladno članku 34. Opće uredbe. O svakom ispravku, brisanju osobnih podataka ili ograničenju obrade provedenom u ostvarivanju prava ispitanika, Upravljačko tijelo ili Posredničko tijelo/Sektorski nadležno tijelo obavještava primatelje kojima su otkriveni osobni podaci osim ako se to pokaže nemogućim ili zahtijeva nerazmjeran napor. Ostvarivanje prava ispitanika može biti ograničeno ili isključeno, ako bi takvo postupanje bilo u suprotnosti s pravnom obvezom voditelja obrade koja proizlazi iz propisa Republike Hrvatske ili propisa Europske unije, ili ako bi to bilo nemoguće radi zaštite javnog interesa Republike Hrvatske, čuvanja profesionalne tajne ili zbog izvršavanja službene ovlasti voditelja obrade.

Osobni podaci čuvaju se dok za navedeno postoji svrha, a najdulje deset godina nakon zatvaranja programa iz područja teritorijalnih ulaganja i pravedne tranzicije za financijsko razdoblje 2021.-2027.

Zahtjev za utvrđenje povrede prava se podnosi nadzornom tijelu (Agencija za zaštitu osobnih podataka).

# Upute za izradu Procjene otpornosti infrastrukture na klimatske promjene

Ove upute za provedbu postupka procjene klimatskog potvrđivanja infrastrukture na klimatske promjene bazirane su na Tehničkim smjernicama EK za pripremu infrastrukture za klimatske promjene u razdoblju 2021.–2027.[[14]](#footnote-15) i Smjernicama za klimatsko potvrđivanje za pripremu ulaganja u programskom razdoblju 2021.-20207. u RH[[15]](#footnote-16).

**IZGLED DOKUMENTA PROCJENE**

|  |  |
| --- | --- |
| POGLAVLJE | SADRŽAJ |
| 1. Uvod | Obuhvat infrastrukturnog projekta – što sve obuhvaća projekt u pogledu infrastrukture; navod o lokaciji projekta, uključujući popis kč. koje projekt obuhvaća. Nije potrebno navoditi detalje objekta (prepisivati dijelove / informacije iz idejnog ili glavnog projekte), dovoljno je navesti zgrada na području grada X, proizvodni pogon na području općine X …... – maksimalno nekoliko rečenica. |
| 2. Klimatska neutralnost | |
| 2.1. Prva faza | Prikaz izračuna emisije stakleničkih plinova godišnje za infrastrukturu u obuhvatu projekta prije i poslije provedenog zahvata (t/CO2e/g) ili, ako je primjenjivo, navod gdje se isti nalazi u projektno-tehničkoj dokumentaciji (mapa glavnog projekta/ poglavlje / stranica).  Ne treba prilagati izračun niti samu dokumentaciju već je samo potrebno vidjeti da ta informacija postoji u nekom drugom dokumentu. |
| 2.2. Druga faza\* | \*isključivo ako je u prvoj fazi utvrđeno da projektne aktivnosti mogu uzrokovati znatne (pozitivne i/ili negativne) emisije veće od 20 000 tona CO2 godišnje (apsolutni ili relativni).  Izračun ugljičnog otiska – potrebno je osim končanog rezultata opisati i metodologiju izračuna.  Izračun troška odnosno monetizacija emisija te naposljetku opis usklađenosti s kretanjem emisija stakleničkih plinova na temelju ciljeva EU-a za 2030. i 2050. godinu. |
| 3. Prilagodba na klimatske promjene | |
| 3.1. Prva faza | 3.1.1. Navesti koji su klimatski rizici ocijenjeni kao relevantni za projekt (Od svih rizika navedenih u Prilogu 1 delegirane Uredbe 2021/2139) identificirati/navesti klimatske nepogode i ukratko pojasniti na koji način su navedeni klimatski rizici ocijenjeni kao relevantni za predmetni projekt. S obzirom na obuhvat analize predlaže se razmatranje okvirno do 5 nepogoda a opis relevantnosti potrebno je ograničiti. Ne treba za svaki od nepogoda pisati pojašnjenje već samo za one za koje je ocijenjeno da su relevantni. Nije obavezno, no može se navesti i pojašnjenje zašto neka od nepogoda nije ocijenjena kao relevantni za projekt, primarno kod onih koji imaju veze s tipom/lokacijom projekta.  3.1.2. Prikazati relevantni klimatski scenarij prema RCP-u 4.5[[16]](#footnote-17) – prikaz sadašnje i buduće klime za lokaciju projekta – prikazati tablično za prethodno odabrane klimatske rizike s konkretnim informacijama o njihovom trenutnom i budućem stanju. S tim da treba dodati da, u slučaju da u relevantnom klimatskom scenariju ne postoje podaci o trenutnom/budućem stanju za svaku nepogodu (s obzirom na to da se simulacije bave najčešće samo ograničenim brojem parametara kao što su temperatura i oborine) isto je potrebno također ukratko opisati.  3.1.3. Tablično prikazati analizu osjetljivosti projekta na relevantne klimatske rizike i ukratko pojasniti, za svaku razinu (niska, srednja, visoka), na koji način je utvrđena.  3.1.4. Tablično prikazati analizu izloženosti projekta relevantnim klimatskim rizicima i ukratko pojasniti, za svaku razinu (niska, srednja, visoka), na koji način je utvrđena.  Nap. Analize osjetljivosti i izloženosti moguće je izraditi objedinjeno.  3.1.5. Tablično prikazati analizu ranjivosti (ocjena osjetljivosti x ocjena izloženosti) i ukratko pojasniti, za svaku razinu (niska, srednja, visoka), na koji način je utvrđena.  Nap. Analize pod 3.1.3., 3.1.4. i 3.1.5. moguće ih je iskazati kvantificirano (brojčano) ili kvalitativno (opisno). |
| 3.2. Druga faza\* | \*isključivo ako je u prethodno provedenoj analizi procijenjena srednja ili visoka ranjivost projekta na relevantne klimatske rizike. Ako je procijenjena niska razina ranjivosti projekta na sve relevantne klimatske rizike, druga faza se ne provodi i nije potrebno obrazlagati zašto se ista ne provodi – nakon poglavlja 3.1. preći na poglavlje 4.  3.2.1. Tablično prikazati analizu rizika i ukratko pojasniti, za svaku razinu (beznačajna, niska, srednja, visoka, ekstremna), na koji način je utvrđena.  Ako analiza rizika pokaže znatne razine rizika (srednja, visoka ili ekstremna), za iste je potrebno je utvrditi mjere prilagodbe (obavezno za klimatske rizike za koje je utvrđena visoka ili ekstremna razina) ili jasno obrazložiti zašto iste nisu potrebne (moguće isključivo za klimatske rizike za koje je utvrđena srednja razina, ako se za iste ne predlažu mjere prilagodbe)  Analizu rizika moguće ih je iskazati kvantificirano (brojčano) ili kvalitativno (opisno).  3.2.2. (Ako je primjenjivo)  Jasno navesti predložene mjere – iz navedenih mjere mora jasno proizlaziti kako pojedina mjera odgovara na pojedini klimatski rizik, odnosno kako je pojedina mjera ciljana i relevantna na način da pojedini klimatski rizik smanjuje na prihvatljivu razinu  Za svaku predloženu strukturnu mjeru potrebno je navesti gdje je ista vidljiva u projektno tehničkoj dokumentaciji (mapa glavnog projekta / poglavlje / stranica); za svaku predloženu ne-strukturnu (meku) mjeru potrebno je jasno opisati na koji način će se ista implementirati.  3.2.3. (Ako je primjenjivo)  Ako su predložene mjere prilagodbe, potrebno je opisati plan praćenja predviđenih mjera |
| 4. Usklađenost sa strategijama i planovima prilagodbe | Opisati način na koji je projekt konkretno usklađen s relevantnim EU, nacionalnim, regionalnim, lokalnim strategijama i planovima prilagodbe na klimatske promjene – potrebno je jasno obrazložiti u kojem dijelu i na koji način |

# Primjer popunjene analize klimatskog potvrđivanja

Primjer služi isključivo kao indikativna uputa na koji način je potrebno organizirati i popuniti analizu (opseg i prikaz podataka). Prijavitelji uz ovaj dokument mogu pripremiti i opsežniji dokument s više i detaljnijim prikazom podataka. Ovaj primjer služi samo kako bi se osigurala jednoobraznost prikaza podatka i olakšao postupak pregleda/evaluacije. U slučaju da prijavitelj dodatno izrađuje opsežniju analizu – potrebno je staviti referencu na istu.

Primjer je ulaganje u zgradu muzeja u Splitu koji se nalazi u sjevernom dijelu grada. Primjer je isključivo ilustrativan, podaci su izmišljeni te ne odgovaraju nijednom konkretnom slučaju.

|  |  |
| --- | --- |
| **POGLAVLJE** | **SADRŽAJ** |
| **1. Uvod** | Infrastrukturna komponenta projekta obuhvaća obnovu i opremanje zgrade muzeja X. Zgrada je locirana u sjevernom dijelu Splita, na adresi …, a projekt obnove obuhvaća ulaganja u vanjske zidove, krovište te unutarnje uređenje. Projekt ne uključuje nikakve elemente novogradnje, a zgrada je izgrađena 1952. |
| **2. Klimatska neutralnost** | |
| **2.1. Prva faza** | Emisije stakleničkih plinova zgrade u godini 2023. iznose 100 t/CO2e. Izvor podatka: glavni projekt obnove, mapa XY, str. XY  Emisije stakleničkih plinova zgrade nakon provedbe projekta procjenjuju se na 50 t/CO2e. Izvor podatka: Prijavni obrazac, poglavlje …. |
| **2.2. Druga faza\*** | *N/A* |
| **3. Prilagodba na klimatske promjene** | |
| **3.1.1.** | Od rizika navedenih u Prilogu 1 Uredbe 2021/2139 identificirane su sljedeće klimatske nepogode kao relevantne za projekt   * toplinski valovi – s obzirom na to da se radi o području koje je izloženo sve većem broju iznimno toplih dana, odnosno toplinskih valova * podizanje razine mora – radi se o obalnom području koje bilježi povećanje razine mora * …… * Požari nisu identificirani kao klimatska nepogoda, iako se projekt nalazi u području koje je iznimno ugroženo (rizično) šumskim požarima (Dalmacija) međutim mikro lokacija projekta (urbano područje) isključuje rizik od šumskog požara. |
| **3.1.2.** | Tablica klimatskih rizika s informacijama o njihovom trenutnom i budućem stanju   |  |  |  | | --- | --- | --- | | Nepogoda | Trenutno stanje | Projicirano stanje (za razdoblje …) | | Temperatura | Srednja temperatura na godišnjoj razini | Povećanje … | | Broj toplih dana na godišnjoj razini (broj dana s tem. iznad °C) | Povećanje za … | | Podizanje razine mora | Broj dana plavljenja obale na godišnjoj razini | Povećanje za | | ……. |  |  | |
| **3.1.3.** | Tablica analize osjetljivosti i izloženosti projekta u odnosu na relevantne klimatske rizike  *Nap. S obzirom na tip projekta, analiza je vršena kvalitativnom metodom (opisom) a analize osjetljivosti i izloženosti su objedinjene.*   |  |  |  | | --- | --- | --- | | Nepogoda | Osjetljivost | Izloženost | | Toplinski valovi | Srednja.  S obzirom na to da se radi o ulaganju u zgradu ocijenjeno je niska do srednja osjetljivost; infrastrukturu je moguće koristiti i osigurati gotovo cjelovitu funkcionalnost unatoč toplinskim udarima, ali uz značajno više troškove. Ista nepogoda bi imala visok utjecaj na okolnu infrastrukturu i pristupačnost. | Visoka.  Radi se o zgradi koja je i mikro lokacijom na najugroženijem (najtoplijem) području. Urbano okruženje, s izgrađenim preprekama (druge zgrade, objekti) s minimalnim opsegom zelene infrastrukture (efekt staklenika). | | Podizanje razine mora | Srednja.  Funkcionalnost zgrade bila bi ugrožena u slučaju plavljenja uslijed podizanja razine mora, s obzirom na to da se dio operativnih funkcionalnosti osigurava iz prizemlja i podruma te s obzirom na to da se dio građe nalazi u podrumu. No neposredna pristupačnost i opskrba energijom ne bi bili ugroženi jer se isti osiguravaju iz sjevernog pravaca) | Niska.  S obzirom na to da se zbog konfiguracije terena lokacije zgrade (iako u urbanom središtu) nalazi na povišenom mjestu. | | ………. |  |  | |
| **3.1.4.** | Analiza analizu ranjivosti (ocjena osjetljivosti x ocjena izloženosti)  *Nap. S obzirom na tip projekta, analiza je vršena kvalitativnom metodom (opisom)*   |  |  |  | | --- | --- | --- | | Toplinski valovi | Visoka (kombinacija srednje x visoko)  Radi se o iznimno vjerojatnom riziku (sigurnom), koji zbog lokacije projekta može imati značajan utjecaj na infrastrukturu i njezino korištenje. | | | Podizanje razine mora | Niska (kombinacija srednje X nisko)  primarno jer se radi o malo vjerojatnom događaju tijekom životnog vijeka projekta (30 g) te da lokacija zgrade nije neposredno ugrožena (dostatno je udaljenja) u odnosu na trenutno projiciranu razinu podizanja mora. | | | ……… |  |  | |
| **3.2.1** | Analiza rizika  *Nap. S obzirom na tip projekta, analiza je vršena kvalitativnom metodom (opisom)*   |  |  |  |  | | --- | --- | --- | --- | |  | Vjerojatnost | Utjecaj | Razina rizika | | Toplinski valovi | Gotovo sigurno, odnosno vrlo vjerojatno. | Umjereni.  Ne očekuje se da će utjecaj biti značajan u pogledu zdravlja i sigurnosti te financijski utjecaj (troškovi hlađenja, troškovi održavanja ..) dok će utjecaj u pogledu same oprativnosti zgrade biti relativno mali. | Velika s obzirom na izraženu vjerojatnost rizika (sigurno x umjereno). | | ……. |  |  |  | |
| **3.2.2.** | Mjere prilagodbe   |  |  |  | | --- | --- | --- | | Rizik | Mjera | Izvor | | Toplinski valovi | Ugradnja stakla s kontrolom propuštanja sunčevog zarčenja  dodatna toplinska izolacija obodnih građevinskih dijelova zgrade | Glavni projekt, mapa XY, str XY  Projektna prijava, str. | | ….. |  |  | |
| **3.1.3.** | Plan praćenja  Tijekom provedbe projekta putem nadzora radova osigurat će se kontrola izvođenja radova dok će se tijekom operativne faze (korištenja zgrade) prati odgovaraju li stvarni rezultati mjerenja topline/temperature u zgradi onima određenima u projektnoj dokumentaciji. U slučaju da mjere ne budu dovoljne tj. da se njima ne mitigira negativan utjecaj toplinskih valova, Prijavitelj će razmotriti uvođenje dodatnih mjera. |
| **4. Usklađenost sa strategijama i planovima prilagodbe** | Projekt je usklađen s Prioritetom 1. „Osiguranje održivog regionalnog i urbanog razvoja“ Strategije u prilagodbe klimatskim promjenama u Republici Hrvatskoj za razdoblje do 2040. godine s pogledom na 2070. godinu, s obzirom na to da predstavlja ulaganje u klimatski otpornu urbanu infrastrukturu. Projekt izravno doprinosi ciljevima Programa ublažavanja klimatskih promjena, prilagodbe klimatskim promjenama i zaštite ozonskog sloja grada Splita, konkretno Mjeri „P-7 Razvoj mreže „klimatskih skloništa“ u javnim prostorima“ s obzirom na to da se slijedom provedbe projekta ova zgrada može koristiti kao klimatsko sklonište. |

1. Reciklažno dvorište je nadzirani ograđeni prostor namijenjen odvojenom prikupljanju i privremenom skladištenju manjih količina opasnog komunalnog otpada, reciklabilnog komunalnog otpada i drugih propisanih vrsta otpada. [↑](#footnote-ref-2)
2. Najčešće otočne i priobalne JLS, ali i one koje su smještene u blizini mora te imaju značajnu turističku aktivnost. [↑](#footnote-ref-3)
3. Ako smatra da neka država članica nije ispunila neku obvezu temeljem Ugovora, Europska komisija o tom predmetu, nakon što je dotičnoj državi dala priliku da se očituje, daje obrazloženo mišljenje. Ako dotična država ne postupi u skladu s mišljenjem u roku koji odredi Komisija, Komisija taj predmet može uputiti Sudu Europske unije. [↑](#footnote-ref-4)
4. Infrastruktura se shvaća na način kako je definirana u čl. 3 stavak 1, paragraf 10., Zakona o prostornom uređenju (NN 153/13, 67/17, 114/18, 39/19, 98/19, 67/23). [↑](#footnote-ref-5)
5. Procjena otpornosti na klimatske promjene izrađuj se u skladu s *Prilog 3.1. Upute za izradu Procjene otpornosti infrastrukture na klimatske promjene (Prilog 3.1. Poziva) i u formi Primjera popunjene analize klimatskog potvrđivanja (Prilog 3.1.1.)* [↑](#footnote-ref-6)
6. Napomena: Za ovaj uvjet, osim potvrde putem Izjave, Prijavitelj je obavezan u Prijavnom obrascu i opisati doprinos projekta smanjenju emisija stakleničkih plinova. [↑](#footnote-ref-7)
7. Napomena: Za ovaj uvjet, osim potvrde putem Izjave, Prijavitelj je obavezan u Prijavnom obrascu i opisati usklađenost, odnosno poštivanje ovog zahtjeva . [↑](#footnote-ref-8)
8. Ispunjenost kriterija provjerava se u okviru aktivnosti / pod-faze 3. Provjera prihvatljivosti troškova projektnog prijedloga. [↑](#footnote-ref-9)
9. Primjeri izobrazno-informativnih aktivnosti mogu se pogledati u Programu izobrazno–informativnih aktivnosti o održivom gospodarenju otpadom na sljedećoj [poveznici](https://mingor.gov.hr/UserDocsImages/UPRAVA-ZA-PROCJENU-UTJECAJA-NA-OKOLIS-ODRZIVO-GOSPODARENJE-OTPADOM/Sektor%20za%20odr%C5%BEivo%20gospodarenje%20otpadom/Program%20informativno-obrazovnih%20aktivnosti.pdf). [↑](#footnote-ref-10)
10. Ne uključuje nabavu vozila (kamiona) za odvojeno prikupljanje otpada. [↑](#footnote-ref-11)
11. Primjeri izobrazno-informativnih aktivnosti mogu se pogledati u Programu izobrazno–informativnih aktivnosti o održivom gospodarenju otpadom na sljedećem [linku](https://mingor.gov.hr/UserDocsImages/UPRAVA-ZA-PROCJENU-UTJECAJA-NA-OKOLIS-ODRZIVO-GOSPODARENJE-OTPADOM/Sektor%20za%20odr%C5%BEivo%20gospodarenje%20otpadom/Program%20informativno-obrazovnih%20aktivnosti.pdf). Sve aktivnosti moraju uključivati i mjere vidljivosti i promidžbe u skladu s točkom 1. ovih Uputa, koje je Prijavitelj/Korisnik posebno dužan poduzeti kako bi objavio činjenicu da EU sufinancira projekt. [↑](#footnote-ref-12)
12. Navedeno predstavlja kriterij prihvatljivosti projekta iz točke 3. ovih Uputa. [↑](#footnote-ref-13)
13. Zelena javna nabava instrument je održive proizvodnje i potrošnje, a označava postupak u kojem tijela javne vlasti nastoje nabavljati robu, usluge i radove koji imaju manji utjecaj na okoliš tijekom životnog ciklusa u usporedbi s robom, uslugama i radovima iste namjene koji bi inače bili nabavljeni. Svojom odlukom o kupnji onih proizvoda i usluga koje imaju manji učinak na okoliš, javna tijela utječu na tržište te tako potiču gospodarski sektor da razvija zelene tehnologije i proizvode. [↑](#footnote-ref-14)
14. <https://op.europa.eu/en/publication-detail/-/publication/23a24b21-16d0-11ec-b4fe-01aa75ed71a1/language-en> [↑](#footnote-ref-15)
15. https://eufondovi.gov.hr/wp-content/uploads/2024/04/Smjernice-za-klimatsko-potvrdivanje\_za-objavu-03042024.pdf [↑](#footnote-ref-16)
16. <https://meteo.hr/klima.php?section=klima_modeli&param=klima_simulacije&Grad=Split&Scenarij=RCP2&Val=pr>  U slučaju kada RPC podaci nisu dostupni za točnu lokaciju projekta, za potrebe provedbe analize uzeti podatke za najbližu lokaciju (grad);  [↑](#footnote-ref-17)